Szolgálati ismeretek jegyzet

(14 hetes képzés)

Büntetés-végrehajtási Szervezet Továbbképzési és

Rehabilitációs Központja

2019

Szolgálati ismeretek jegyzet

(14 hetes képzés)

Írta, szerkesztette: Horváth Imre Gábor c. bv. alezredes

2019

Tartalom

[1 A bv. szervezet meghatározása 5](#_Toc1652093)

[2 A bv. szervezet feladatai 7](#_Toc1652094)

[3 A bv. szervezet szakfeladatai és kapcsolt szakfeladatai 7](#_Toc1652095)

[4 A bv. szervezet jogállása 8](#_Toc1652096)

[5 A bv. szervezet vezetése, irányítása 8](#_Toc1652097)

[6 A bv. szervezet felépítése 9](#_Toc1652098)

[7 A bv. szervezet személyi állománya 11](#_Toc1652099)

[8 A bv. szervezetben működtetett fegyveres biztonsági őrség 12](#_Toc1652100)

[9 A bv. intézetek szolgálati tagozódása 12](#_Toc1652101)

[10 A szakterületek alapvető feladatai 13](#_Toc1652102)

[11 Szolgálati érintkezés szabályai, szolgálati fegyelem fogalma 16](#_Toc1652103)

[12 A jelentkezés rendje egyénileg és alakzatban 17](#_Toc1652104)

[13 A hivatásos állományú tag magatartása szolgálatban és szolgálaton kívül, hivatásos állományú tag kapcsolattartása 17](#_Toc1652105)

[14 Hivatásos állományú tag kapcsolattartása 19](#_Toc1652106)

[15 A hivatásos állományú tag magatartása fogvatartottakkal szemben 19](#_Toc1652107)

[16 A hivatásos állományú tag nyilvános és közszereplése 20](#_Toc1652108)

[17 A hivatásos állományú tag szolgálatellátásának szabályai 21](#_Toc1652109)

[18 A hivatásos szolgálati viszony jellege, a rendvédelmi hivatás alapelvei 22](#_Toc1652110)

[19 A szolgálati igazolvány és jelvény 23](#_Toc1652111)

[20 A szolgálati beosztások, a hivatásos állomány tagjának besorolása 23](#_Toc1652112)

[21 Képesítési követelmények 24](#_Toc1652113)

[22 A hivatásos állományú tag előmenetelének általános feltételei és akadályai 24](#_Toc1652114)

[23 A hivatásos állományú tag előmenetele (soron, soron kívül, egyéb okból) 25](#_Toc1652115)

[24 A kérelem és a szolgálati panasz 26](#_Toc1652116)

[25 A szolgálati jegy tartalmi és formai elemei 27](#_Toc1652117)

[26 A jelentés 27](#_Toc1652118)

[27 Szolgálati viszony alanyai, létesítésének feltételei 28](#_Toc1652119)

[28 A hivatásos állományú tag alapvető jogainak korlátozása 30](#_Toc1652120)

[29 A hivatásos állományú tag speciális jogai 32](#_Toc1652121)

[30 A hivatásos állományú tag kötelességei 35](#_Toc1652122)

[31 A szolgálati viszony módosulásának esetei 37](#_Toc1652123)

[32 A próbaidő 43](#_Toc1652124)

[33 Teljesítményértékelés és minősítés 43](#_Toc1652125)

[34 Összeférhetetlenség 45](#_Toc1652126)

[35 A hivatásos szolgálati viszony megszűnésének esetei 47](#_Toc1652127)

[36 A hivatásos állományú tag érdemei elismerése 53](#_Toc1652128)

[37 A hivatásos állományú tag fegyelmi felelőssége 54](#_Toc1652129)

[38 A fegyelmi eljárás 55](#_Toc1652130)

[39 A méltatlansági eljárás 58](#_Toc1652131)

[40 A Becsületbíróság 61](#_Toc1652132)

1. Fejezet

**A büntetés-végrehajtási szervezet**

A fejezet a büntetés-végrehajtási szervezetről szóló alapismereteket taglalja, így meghatározza annak helyét az állam rendszerében, a büntetés-végrehajtási szervezet feladatait, azon túl ismeretet nyújt a büntetés-végrehajtási szervek létrehozásának szempontjairól és a büntetés-végrehajtási intézetek szolgálati felépítéséről, valamint a szolgálati ágak főbb feladatairól.

# A bv. szervezet meghatározása

A bv. szervezet a feladatai ellátása során – az erre törvényben feljogosított szervek határozata alapján – az egyik legfontosabb alapjogot, a személyi szabadsághoz való jogot korlátozza.

A közrend és a közbiztonság fenntartása érdekében – az egyéb rendvédelmi szervekhez hasonlóan – kényszerítő eszközök alkalmazására is sor kerülhet.

**A bv. szervezet az igazságszolgáltatás rendszerébe tartozó, sajátos feladatokat ellátó, állami, fegyveres rendvédelmi szervezet.**

Az igazságszolgáltatás rendszere – büntetőeljárás-jogi feladatok végrehajtása szerinti felosztásban – három fő szerve:

* nyomozó hatóságok (nyomozás, tárgyalásra előkészítés – rendőrség, ügyészség, egyéb nyomozó hatóságok pl.: NAV nyomozók)
* bíróságok (büntetés kiszabása)
* büntetés-végrehajtás (személyi szabadság korlátozása, bűnelkövetők társadalomból kiemelése-elkülönítése)

A bv. szervezet egyedi, sajátos feladatokat lát el, hiszen nincs más szervezet, amelynek ilyen jellegű állami feladat lenne meghatározva.

Az állami jelző arra utal, hogy e feladatok megvalósítása kizárólag az állam szerveinek a kötelezettsége és tevékenységét állami költségvetés keretein belül látja el.

**A Büntetés-végrehajtási szervezet elhelyezkedése a fegyveres szervezetek rendszerében**

A zárójelben lévő rövidítések a Kormány tagjainak feladat- és hatásköréről szóló 94/2018. (V.22.) Korm. rendelet által meghatározott feladatkörök alapján lettek megállapítva. ( Pl.: BM-Belügyminisztérium)

# A bv. szervezet feladatai

Garanciális jellegű szabály, hogy a bv. szervezet feladatait törvényben kell meghatározni. (1995. évi CVII. törvény – a büntetés-végrehajtási szervezetről)

**Feladatai:**

* Szabadság-elvonással járó büntetések végrehajtása (országos bv. intézetek)
* Letartóztatás végrehajtása (megyei bv. intézetek)
* Kényszergyógykezelés végrehajtása (Igazságügyi Megyfigyelő és Elmegyógyító Intézet, továbbiakban: IMEI)
* Előzetes kényszergyógykezelés végrehajtása (IMEI)
* Szabálysértési és rendbírság helyébe lépő elzárás végrehajtása (végrehajtására kijelölt intézetek)
* Szabadult fogvatartottak utógondozása (max. 1 év – fogvatartotti kérelemre)
* A büntetés-végrehajtási pártfogó felügyelői feladatok végrehajtása

# A bv. szervezet szakfeladatai és kapcsolt szakfeladatai

A BV. szervezet feladatai szakfeladatokra és kapcsolt szakfeladatokra oszlanak.→ ***21/1997. IM. rendelet – a Bv. szervezet Szolgálati Szabályzata.***

A szakfeladatok végrehajtása olyan – a fogvatartottakkal kapcsolatos – feladatok ellátását jelenti, melyek a büntetés-végrehajtási célok elérését segítik elő.

**Szakfeladatok:**

* Biztonsági szakfeladat
* Nevelési szakfeladat (reintegrációs)
* Nyilvántartási szakfeladat
* Foglalkoztatási szakfeladat
* Egészségügyi szakfeladat

A kapcsolt szakfeladatok végrehajtásán a szakfeladatok végrehajtásában történő előkészítő, azt elősegítő infrastruktúrális jellegű (háttérmunka) feladatok végzését értjük.

**Kapcsolt szakfeladatok:**

* Humánpolitikai szakfeladat
* Jogi szakfeladat
* Gazdasági szakfeladat (pü.-i, számviteli, beruházási, anyagi, technikai)
* Védelmi szakfeladat (objektumvédelem)
* Informatikai szakfeladat
* Energetikai szakfeladat
* Munkavédelmi szakfeladat
* Környezetvédelmi szakfeladat
* Tűzvédelmi szakfeladat
* Hivatali szakfeladat (tájékoztatási, titkársági, ügykezelési)
* Jogszabály alapján egyéb feladatok

Az egyes szakfeladatok és a kapcsolt szakfeladatok részletes szabályait, illetve azok büntetés-végrehajtáson belüli szervezetét és rendszerét jogszabályok és egyéb jogi eszközök, szervezeti-működési szabályzatok, illetve egyéb szabályzatok határozzák meg.

# A bv. szervezet jogállása

A bv. szervezet a feladatai törvényes ellátásával járul hozzá a közrend és a közbiztonság erősítéséhez.

A bv. szervezet részére feladatot törvény határozhat meg → ***1995. évi CVII. Tv. – A Bv. szervezetről szóló tv.***

A bv. szervezet működését a Kormány, a belügyminiszter útján irányítja.

A bv. szervezet központi vezető szerve a Büntetés-végrehajtás Országos Parancsnoksága, élén a büntetés-végrehajtás országos parancsnokával.

A büntetések és intézkedések végrehajtása felett törvényességi felügyeletet az ügyészség gyakorol. (bv. ügyész)

A bv. szervek önálló jogi személyek.

# A bv. szervezet vezetése, irányítása

**A bv. szervezet vezetése:**

* Vezető szerve a Kormány (miniszterelnök)
* Belügyminisztérium (belügyminiszter)
* BVOP (bv. országos parancsnoka)
* bv. szervek (bv. intézetek,bv. intézmények, gazdasági társaságok)

A bv. szervezet működését a Kormány a belügyminiszter útján irányítja.

**A belügyminiszter főbb – a bv.-t érintő – feladatai:**

* Felelős a bv. szervezet törvényes működéséért
* A bv. szervezetre vonatkozóan törvények és egyéb döntések tervezeteit készíti elő az Országgyűlés és a Kormány részére
* Rendeleteket alkot, és utasítások útján szabályozza a bv. szervezetet
* Dönt bv. szerv létrehozásáról, átalakításáról, megszüntetéséről
* Rendszeresíti a bv. szervezetnél alkalmazható kényszerítőeszközöket, fegyverzeti-, egyenruházati anyagokat, hír és biztonsági rendszereket

Az országos parancsnok a jogszabályok, az állami irányítás egyéb jogi eszközei és a belügyminiszter döntéseinek keretei között vezeti a bv. szervezetet.

A belügyminiszter a bv. szervezet részére egyedi utasítást az országos parancsnok útján adhat.

Az országos parancsnok a bv. szervezet személyi állományának szolgálati elöljárója, illetve felettese.

Az országos parancsnok képviseli a bv. szervezetet.

**Az országos parancsnok főbb feladatai:**

* Gondoskodik a bv. szervezet törvényes működéséről
* Előterjesztést, javaslatot tesz a belügyminiszter felé
* Utasításokat (normatív) és szakutasításokat (nem normatív) adhat ki
* Meghatározza a már rendszeresített kényszerítőeszközök, fegyverzeti-, egyenruházati anyagok, hír és biztonsági rendszerek, illetve egyéb technikai eszközök típusát és készlet normáit

A **szakutasítás** a szakirányítási feladatok olyan szabályozási eszköze, mely a bv. szervek mindennapi tevékenységének általános, technikai jellegű rendezést igénylő kérdéseire adható ki, amennyiben azt jogszabály nem szabályozza.

# A bv. szervezet felépítése

1. **A Bv. szervezet felépítése:**

* Büntetés-végrehajtás Országos Parancsnoksága
* bv. intézetek
* bv. intézmények bv. szervek
* gazdálkodó szervezetek (kft.-k)

A bv. szervek önálló jogi személyek, vagyis olyan [társadalmi szervezet](http://hu.wikipedia.org/wiki/T%C3%A1rsadalmi_szervezet), amely [jogképes](http://hu.wikipedia.org/wiki/Jogk%C3%A9pess%C3%A9g), azaz a saját nevében jogokat szerezhet és kötelezettségeket vállalhat. (pl.:szerződéseket köthet)

A Büntetés-végrehajtás Országos Parancsnoksága a jogszabályok, a belügyminiszter döntései és az országos parancsnok intézkedései, szakutasításai és utasításai alapján látja el feladatait.

**A Büntetés-végrehajtás Országos Parancsnokság főbb feladatai:**

* Előkészíti az országos parancsnok utasításait, szakutasításait
* Felügyeli, ellenőrzi és szakmailag irányítja a bv. szervek szolgálati feladatainak végrehajtását (főosztályok útján történik)
* A bv. szervezet költségvetési keretéből biztosítja a bv. szervek részére szükséges feltételeket és ellenőrzi költségvetésüket (éves költségvetés biztosítása)
* Együttműködik a büntetések és az intézkedések végrehajtásában közreműködő, illetve a végrehajtást segítő állami szervekkel és egyesületekkel, vallási közösségekkel, alapítványokkal és személyekkel, továbbá az érintett nemzetközi szervezetekkel
* Végzi a honvédelemmel, polgári és katasztrófavédelemmel, munka– és tűzvédelemmel kapcsolatos központi feladatokat

A belügyminiszter feladatai végrehajtása keretében dönt bv. szervezet létrehozásáról, átalakításáról, megszüntetéséről.

**A Belügyminiszter létrehozhat:**

* Intézeteket
* Intézményeket
* Gazdasági társaságokat

A bv. intézetek a jogszabályok, az országos parancsnok intézkedései, utasításai, szakutasításai, illetve a szervezeti és működési szabályzat és az intézetparancsnok intézkedései alapján látják el feladataikat.

A bv. intézetet a parancsnok, a főigazgató főorvos vagy igazgató irányítja.

**Intézetek alapíthatók:**

* a büntetések és intézkedés jellegére tekintettel (országos, letöltő-, megyei házak)
* a végrehajtási fokozatra való tekintettel (fegyház, börtön, fogház)
* a fogvatartottak életkorára, nemére tekintettel (Fk. Tököl, Kalocsa-női)
* a kóros elmeállapotúak gyógykezelésére, elmemegfigyelésére és kivizsgálására tekintettel (IMEI)
* a végrehajtás egyéb, sajátos körülményeire tekintettel (HSR-körlet, KBK, anya-gyermek körlet)

**Intézmények alapíthatók:**

* a bv. szervek anyagi-technikai ellátására (KAR - központi anyagraktár)
* Szociális és egészségügyi feladatok ellátására (Igal, Pilisszentkereszt - BVOTRK)
* Személyi állomány oktatására, tovább képzésére (BVOTRK - Budapest, Pilisszentkereszt, Igal - Nemzeti Közszolgálati Egyetem Rendészettudományi Kar Büntetés-végrehajtási tanszék)

**A gazdasági társaságokat** a szabadságvesztés végrehajtásának célja elérése érdekében hozzák létre.

**Bv. törvény** **83. §** (1) **A szabadságvesztés végrehajtásának célja** az ítéletben meghatározott joghátrány érvényesítése, valamint a végrehajtás alatti reintegrációs tevékenység eredményeként annak elősegítése, hogy az elítélt szabadulása után a társadalomba sikeresen visszailleszkedjen és a társadalom jogkövető tagjává váljon.

# A bv. szervezet személyi állománya

**BV szervezet személyi állománya:**

A bv. szervezet **személyi állománya** olyan személyekből áll, akik rendelkeznek:

* a munkakör betöltéséhez szükséges személyi, egészségi, fizikai feltételekkel,
* megfelelő iskolai végzettséggel, szakképzettséggel,
* valamint azokkal a pszichikai adottságokkal, amelyek alkalmassá teszik őket arra, hogy feladatukat fogvatartott emberek között emberséges módon lássák el.

A **rendvédelmi igazgatási szolgálati jogviszonyban álló, illetve munkaviszonyban álló** személy csak olyan munkakört láthat el, amelyhez a hivatásos szolgálati jogviszony létesítésének sajátos feltételei nem szükségesek.

**Személyi állomány intézeteknél, intézményeknél:**

* Hivatásos szolgálati jogviszonyban állók (***2015. évi XLII. Tv. – HSZT***)
* Rendvédelmi igazgatási szolgálati jogviszonyban állók (fegyveres biztonsági őrség tagjai)
* Munkaviszonyban állók (***2012. évi I. Tv. – Munka Törvénykönyve-*** fegyveres biztonsági őrség tagjai))

**Gazdasági társaságoknál:**

* Hivatásos szolgálati jogviszonyban állók
* Közalkalmazotti jogviszonyban állók
* Munkaviszonyban állók (***2012. évi I. Tv. – Munka Törvénykönyve***)

# A bv. szervezetben működtetett fegyveres biztonsági őrség

**A bv. szervezetben működtetett fegyveres biztonsági őrség a következő tevékenység ellátásában működhet közre:**

*a)* a bv. szervek területére történő be- és kiléptetés végrehajtása,

*b)* objektumvédelmi tevékenység,

*c)* járőrözési tevékenység,

*d)* területőrzés a bv. szervek határán kívül elhelyezkedő területen a bv. szervek anyagi javainak vagy az ott tartózkodó fogvatartottak őrzése érdekében,

*e)* fogvatartotti foglalkoztatás biztosítása a bv. szervek területén belül vagy kívül

A bv. szervezetben működtetett fegyveres biztonsági őrségnél alkalmazottak a rendvédelmi igazgatási szolgálati jogviszony mellett munkaviszonyban is állhatnak.

# A bv. intézetek szolgálati tagozódása

**A bv. intézetek szolgálati tagozódása:**

* Intézetparancsnok, helyettese(i)
* Vezetői közvetlen
* Biztonsági osztály
* Bv. osztály
* Gazdasági osztály
* Személyügyi és személyzeti osztály
* Egészségügyi osztály
* Informatikai osztály

# A szakterületek alapvető feladatai

**Vezetői közvetlen:**

* Jogtanácsos (jogi képviselet, szerződések ellenjegyzése, jogi tanácsadás, véleményezések)
* Fegyelmi- és nyomozótiszt (fegyelmi, szabálysértési, büntetőügyek intézése, pk.-i nyomozás végrehajtása, statisztikák készítése)
* Lelkész (vallási tevékenység végzése)
* Belső ellenőr (szabályszerűségi, pénzügyi ellenőrzés, célellenőrzések végzése)

**Biztonsági osztály:**

* Megszervezi és végrehajtja a fogvatartottak őrzését, felügyeletét, ellenőrzését
* Megszervezi és végrehajtja az objektumok védelmét
* Végrehajtja a fogvatartottak szállítását, előállítását, egyéb célból történő kísérését
* Biztonsági szemlét, biztonsági vizsgálatot és átfogó biztonsági ellenőrzést végez
* Kezeli, vezeti a szolgálati okmányokat
* Objektum védelmi és riadó tervet készít, azokat oktatja
* Gyakoroltatja, oktatja a rendkívüli események megelőzésének, megszakításának, felszámolásának módozatait.

**Bv. osztály:**

1. Nevelői csoport:

* Tervezi, szervezi, irányítja és végrehajtja a fogvatartottak rehabilitációs, nevelési és kezelési tevékenységét
* Megismeri, formálja és értékeli a fogvatartottak személyiségét, jellemét, magatartását.
* Feljegyzéseket, véleményeket készít és meghatározott esetekben felvilágosítást ad a fogvatartottakról
* Szervezi és irányítja az oktatási, művelődési és egyéb szabadidős programokat
* Elősegíti a fogvatartottak szabadulását, segíti őket a szabadéletbe történő visszailleszkedésben
* Fegyelmezési és jutalmazási feladatokat lát el

B. Körlet felügyelők – főfelügyelők:

* Biztosítják az elhelyezési körletek belső rendjét, tisztaságát
* Végzik és irányítják a körleten a fogvatartottak anyagi ellátását, tisztálkodását, étkeztetését, mozgatását
* Betartják és betartatják a Házirendet, a Napirendet és az egyéb előírásokat

1. Nyilvántartó csoport:

* Fogvatartottak befogadás, nyilvántartása
* Előállítás, szállítás megszervezése
* Fogva tartás kezdő- és utolsó napjának megállapítása
* A szabadítás előkészítésében és végrehajtásában való részvétel
* Kapcsolattartás a társ szervekkel és felvilágosítás adása a nyilvántartásból
* Fogvatartotti ügyek intézésében történő részvétel

1. Büntetés-végrehatási pártfogó felügyelő:

* a feltételes szabadsággal összefüggésben készítendő pártfogói vélemény elkészítése
* meghatározott esetekben környezettanulmányok elkészítése
* a gondozás és az utógondozás keretében végzett reintegrációs tevékenység
* a feltételes szabadság tartama alatti pártfogó felügyelet végrehajtása

**Gazdasági osztály:**

1. Pénzügy, számvitel és bérgazdálkodás:

* Pénzügyi tervek készítése, pénzügyi feladatok ellátása
* Jóváhagyott előirányzat felhasználásának szervezése, koordinálása, irányítása, ellenőrzése
* Költségvetési beszámolók, negyedéves mérlegek elkészítése
* Nyilvántartja és kezeli a fogvatartottak pénz-, okmány- és értékletétjeit, illetve keresményüket

1. Ellátás és üzemeltetés:

* Fogvatartotti és állományi ruházatot, anyagi-, technikai eszközöket, élelmiszereket raktároz, nyilvántart és selejtez
* Javítási, karbantartási munkálatokat végez
* Fenntartja, szervezi az intézet gépjárműparkját

**Személyügyi és személyzeti osztály:**

* Gondoskodik az állománytábla szerinti létszám biztosításáról
* Javaslatot tesz a kinevezésekre
* Előléptetésekkel, jutalmazásokkal, nyugdíjazással kapcsolatos feladatokat lát el
* Vezeti a személyügyi nyilvántartást
* Segélyezési, üdültetési, lakásügyi kérdésekben intézkedik
* Egyéb szociális feladatokat lát el, valamint különböző ügyiratokat kezel

**Egészségügyi osztály:**

* Szervezi és végzi a személyi állománnyal kapcsolatos egészségügyi feladatokat
* Szervezi és végzi a fogvatartottak orvosi, gyógyszer-, gyógyászati-, kórházi-, fogászati ellátását
* Közegészségügyi és járványügyi feladatokat lát el

**Informatikai osztály:**

* Fogvatartotti alap nyilvántartási (FANY) üzemeltetése, karbantartása
* Személyi állomány oktatása, szakmai képzése
* Az informatikai biztonsági szabályzat (IBSZ) betartása, betartatása
* Az információáramlás figyelése, optimalizálása és koordinációja
* Informatikai, technikai háttér biztosítása karban tartása

A bv. intézetek szolgálati tagozódása – pl. a vezetői közvetlenhez tartozó beosztások – a helyi sajátosságokhoz igazodóan eltérnek, ezért a fenti szolgálati tagozódás csak általánosságban értendő!

1. Fejezet

**Büntetés-végrehajtási szolgálati ismeretek**

# Szolgálati érintkezés szabályai, szolgálati fegyelem fogalma

**Szolgálati érintkezés szabályai**

* Elöljáró és a feljebbvaló szolgálati érintkezés alkalmával alárendeltjeiket, illetve az alacsonyabb rendfokozatúakat vezetéknevükön és rendfokozatukon, vagy rendfokozatuk megnevezésével, illetve az „úr”, vagy az „úrnő” szóval szólítja meg.
* Hivatásos állomány azon tagja, akit elöljárója, vagy feljebbvalója megszólít, ***„Parancs”*** szóval jelentkezik.
* Az alárendelt az elöljárót, az alacsonyabb rendfokozatú a feljebbvalót a rendfokozatával és az „úr”, vagy „úrnő” szóval szólítja meg.
* A hivatásos állomány távol lévő tagját a vezetéknevével és rendfokozatával kell mások előtt megnevezni
* Távbeszélőn történő szolgálati érintkezés alkalmával a hívó fél bemutatkozása után (név, rendfokozat közlése), az alacsonyabb rendfokozatú köteles jelentkezni, kivéve, ha az elöljáró-alárendelt viszonyból más származik.

**Szolgálati fegyelem fogalma:**

A hivatásos állomány tagja szolgálati feladatait

* esküjéhez híven,
* a szakmai követelményekkel összhangban,
* a jogszabályokban, illetve egyéb rendelkezésekben,
* a szervezeti és működési szabályzatban,
* a munkaköri leírásban és
* az elöljárói rendelkezésekben meghatározottak szerint látja el.

( A fogalomból látszik, hogy a szolgálati fegyelem **NEM magatartási formát jelent**, hanem a szabályok és a parancsok maradéktalan betartását!!!!!)

# A jelentkezés rendje egyénileg és alakzatban

* Az elöljárónál, feljebbvalónál a BV szerv vezetője és annak beosztottai kötelesek jelentkezni.
* A jelentkezés alkalmával az alárendelt jelentse a vezetéknevét, rendfokozatát, beosztását és azt, amit az elöljárója (feljebbvalója) tudomására akar hozni.
* Az alárendelt jelentése legyen rövid és lényegre törő.
* Az alárendelt tegyen jelentést szolgálati elöljárójának, ha az adott tevékenység keretében aznap először találkoznak.
* A jelentést az alárendelt kezdeményezze.
* A felsőbb szervtől érkező személyt feljebbvalóként kell tekinteni, ha a BV szerv tagjától magasabb, vagy vele azonos rendfokozatú.
* Alakzatból történő kilépéskor az elöljáró megszólítására a megszólított ***„Parancs”*** szóval válaszol, majd vezetékneve és rendfokozata közlésével jelentkezik
* Az elöljáró ***„Hozzám”*** parancsára az alárendelt rendes lépésben halad az elöljáró felé, 2-3 lépésre megáll az elöljárótól, tiszteletadást teljesít, majd jelent.
* A jelentést egyénileg a családnév és rendfokozat, alakzat előtt családnév, rendfokozat és beosztás megnevezésével kell megtenni.
* Az elöljáró a jelentést ***„vigyázz állásban”*** fogadja.
* Az egyenruhában lévő alárendelt, vagy alacsonyabb rendfokozatú, az elöljárót, a feljebbvalót találkozás esetén szóban önállóan előre nem üdvözölheti.
* Az elöljáró, vagy feljebbvaló szóbeli üdvözlésére, az üdvözlés megismétlésével kell válaszolni.

# A hivatásos állományú tag magatartása szolgálatban és szolgálaton kívül, hivatásos állományú tag kapcsolattartása

**A hivatásos állományú tag magatartása szolgálatban és szolgálaton kívül:**

* A hivatásos állomány tagja szolgálati feladatait esküjéhez híven, a szakmai követelményekkel összhangban, a jogszabályok és egyéb szabályok alapján, a szervezeti és működési szabályzatban, a munkaköri leírásban és az elöljárói rendelkezésekben meghatározottak alapján látja el.
* A személyi állomány minden tagjának munkájában jusson kifejezésre a becsületesség, az elfogulatlanság, a pártatlanság, a pártsemlegesség, a tárgyilagosság, és a szakmai és emberi tisztesség elve.
* A szolgálat ellátására pihenten, ápolt külsővel, az elöljáró által meghatározottaknak megfelelően tiszta, gondozott öltözetben köteles megjelenni.
* Szolgálati feladatait pontosan, fegyelmezetten kell teljesítenie.
* A személyzet valamennyi tagja magánéletében törekedjen olyan magatartás tanúsítására, valamint személyes és családi életvitelre, amely megfelel a szervezethez méltó társadalmi elvárásoknak, és mintául szolgálhat mások számára is.
* A bíróságok, hivatalok dolgozóival szemben legyen tisztelettudó és tartsa be a hivatalos érintkezés szabályait.
* A hivatásos állomány tagja szolgálatban és szolgálaton kívül is, polgári személyekkel szemben legyen fegyelmezett és udvarias, kerülje a BV tekintélyét sértő magatartás

A bv. szervezet működéséhez **a közbizalom** elengedhetetlenül szükséges, ezért különösen károsnak tekinthetők azok a szolgálaton kívüli cselekmények, amelyek azt veszélyeztetik.

**A közbizalom súlyos veszélyeztetésére alkalmas magatartásnak tekinthető különösen**:

* ha a személyi állomány tagja szándékos vagy súlyos következménnyel járó gondatlan bűncselekményt követ el;
* ha szerencsejátékot folytat, és emiatt súlyos anyagi függősége alakul ki;
* ha botrányos életvezetése vagy italozó életmódja miatt személyes tekintélyét környezetében elvesztette;
* ha kábítószert fogyaszt;
* ha bűnöző életmódot folytató személlyel nem szolgálati célú, elvtelen kapcsolatot tart fenn;
* ha nyilvánvalóan jogellenes szervezet rendezvényein rendszeresen megjelenik vagy annak tevékenységében részt vesz.

# Hivatásos állományú tag kapcsolattartása

* Hivatásos állományú tag személyes kapcsolataiban kerülje azokat a személyeket, akiknek a viselkedése nem felel meg az általánosan elfogadott normáknak!
* A szolgálati tevékenységével kapcsolatban a hivatalos elismerésen kívül jutalmat, kedvezményt, vagy más előnyt nem fogadhat el.
* Fogvatartott ügyeiben, vagy arra vonatkozóan csak hivatalos kapcsolatot tarthat fenn a fogvatartott hozzátartozóival.

# A hivatásos állományú tag magatartása fogvatartottakkal szemben

* Hivatásos állományú tag a fogvatartottakkal szemben legyen határozott fellépésű, megfontolt, következetesen követelje meg a rendet és a magatartási szabályok betartását.
* Intézkedéseiben törvényesen járjon el, fogvatartottak jogait biztosítsa, kötelezettségeit követelje meg.
* A BV rendjét sértő fogvatartottal szemben határozottan lépjen fel és a jogszabályok alapján kezdeményezze az elkövető fogvatartott(ak) felelősségre vonását.
* A személyi állomány tagjainak kiemelt morális felelőssége, hogy a fogvatartottak előtt egymás személyét, munkáját, családtagjait, vagy egyéb tulajdonságait és jellemzőit ne kritizálják, ne értékeljék.
* A személyzet tagjainak tartózkodniuk kell minden olyan magatartástól, amely provokálja a rájuk bízott fogvatartottakat.
* A személyi állomány tagjai példamutató hozzáállásukkal és cselekedeteikkel törekedjenek arra, hogy pozitív emberi magatartásmintát mutassanak a fogvatartottak számára.
* Törekedjenek arra is, hogy a fogvatartottak bizalommal és segítő közreműködésre számítva forduljanak a személyzet tagjához.
* A személyi állomány tagja fogvatartottra vonatkozó információt csak kizárólag az arra jogosultaknak adhat és továbbíthat.
* Fontos etikai követelmény, hogy a személyi állomány mindennemű hatalommal és hatáskörrel való visszaélés látszatát is kerülje el.
* Fogvatartottat ne tegezze, szólítsa őket vezetéknevükön.
* Fogvatartott köszönését napszaknak megfelelően fogadja, távozáskor a „viszont látásra” is alkalmazható.

# A hivatásos állományú tag nyilvános és közszereplése

* a sajtó, a rádió, a televízió és egyéb tömegtájékoztató szervek megkeresése alapján a feladatkörébe tartozó szolgálati ügyről vagy rendkívüli eseményről csak az országos parancsnok, illetve az általa felhatalmazott vezetők engedélyével nyilatkozhat,
* kivételes esetben – a rendkívüli esemény helyszínén – tényközlő nyilatkozatot tehet, de azzal minősített adat védelmére vonatkozó követelményeket és személyhez fűződő jogokat nem sérthet, felelősség kérdésében állást nem foglalhat. Nyilatkozatáról utólag – az engedélyezésre jogosult részére – jelentést kell tennie,
* a büntetés-végrehajtás képviselőjeként, szakértőjeként a rádió és televízió műsoraiban, filmekben, a nyomtatott sajtóban és könyvben csak az országos parancsnok vagy helyettese előzetes hozzájárulásával szerepelhet, illetve nyilatkozhat.
* a bv. szervezethez való tartozásra utalás nélkül tartott tudományos, kulturális előadáshoz, ilyen irányú közszerepléshez (beleértve a rádiót és televíziót is) nem kell engedély,
* a büntetés-végrehajtás kiadványaiban a minősített adat védelmére vonatkozó szabályok betartásával engedély nélkül nyilatkozhat és publikálhat,
* büntetés-végrehajtási adatok és információk felhasználásával készített tanulmányt és irodalmi alkotást csak az országos parancsnok előzetes engedélyével jelentethet meg,
* szabadidejében részt vehet a gyülekezési jogról szóló 1989. évi III. törvény hatálya alá tartozó, jogszerűen tartott rendezvényen, ahol egyenruhát nem viselhet. Ha a rendezvény feloszlatására kerül sor, a helyszínt azonnal köteles önként elhagyni.
* Nyilvános közéleti szerepléshez – ha a ht. állomány tagjaként történik – az országos parancsnoktól engedélyt kell kérni.
* a ht. állomány tagjának közéleti szereplése során tartózkodnia kell a politikai nyilatkozatoktól, és a társadalmi szervezeteket illetően politikailag semleges magatartást kell tanúsítania.

**NEM kell engedély:**

* a bv. szervezethez való tartozásra utalás nélkül tartott tudományos, kulturális előadáshoz, ilyen irányú közszerepléshez (beleértve a rádiót és televíziót is),
* a büntetés-végrehajtás kiadványaiban a minősített adat védelmére vonatkozó szabályok betartásával engedély nélkül nyilatkozhat és publikálhat.

# A hivatásos állományú tag szolgálatellátásának szabályai

* a ht. állomány tagjának minden olyan cselekményt vagy körülményt, amely rendkívüli eseményhez vezethet – illetőleg a bv. szerv biztonságát, rendjét veszélyeztetheti – haladéktalanul jelentenie kell elöljárójának.
* a hatáskörébe tartozó – és halaszthatatlanul sürgős – esetekben a szükséges intézkedést azonnal önállóan köteles megtenni, és erről utólag jelentést kell adni.
* a ht. állomány szolgálatban nem lévő tagja minden esetben – ha a szolgálat érdekében szükséges, továbbá, ha szolgálatra alkalmas állapotban van – köteles szolgálatba lépni, a halaszthatatlan intézkedést megtenni, és ezt a legrövidebb időn belül elöljárójának jelenteni.
* a ht. állomány tagját fegyelmi felelősség terheli, ha önhibájából eredő ittas vagy bódult állapota miatt nem láthatja el szolgálatát.
* ha ez az állapot a szabadidőben történt berendelés közlése előtt alakult ki, a fegyelmi felelősség nem állapítható meg. A ht. állomány tagja a szolgálatellátás ilyen akadályát köteles jelenteni.
* a ht. állomány tagja szolgálattételre a szolgálati rendben vagy az elöljárója által külön meghatározott időben köteles megjelenni. Ha ennek akadálya van, azt személyesen, távbeszélőn, táviratilag, munkatársa vagy hozzátartozója útján, vagy egyéb módon a legrövidebb időn belül, lehetőleg a szolgálat kezdete előtt – az ok közlésével – jelezni kell.
* a ht. állomány tagja köteles az állandó lakóhely, illetve tartózkodási hely négy órát meghaladó elhagyását a bv. szerv által előírt módon jelenteni, amiről nyilvántartást kell vezetni. (távollévők füzete vagy naplója)
* a szabadság engedélyezésére jogosult elöljáró megtilthatja – ha ez a szolgálat érdekében elengedhetetlenül szükséges – a lakóhely, illetve tartózkodási hely elhagyását.
* a szolgálatellátás szabályait a szükségállapot és a rendkívüli állapot idejére külön jogszabályok állapítják meg.

1. Fejezet

**A hivatásos szolgálati viszony**

A fejezet anyagának megismerésével általános betekintést kap a hivatásos jogviszonyban álló személy a 2015. évi XLII. törvény (továbbiakban HSZT) által meghatározott – a hivatásos szolgálati jogviszonyra vonatkozó - alapvető szabályokról, így a jogviszony létesítéséről, megszüntetéséről, annak tartalmáról és egyéb sajátosságairól.

# A hivatásos szolgálati viszony jellege, a rendvédelmi hivatás alapelvei

A hivatásos szolgálati viszony az állam nevében eljáró rendvédelmi szerv és a hivatásos állomány tagja között létrejött különleges közszolgálati jogviszony. (Ez egy munkajogviszony, ahol a munkáltató a bv. szerv, a munkavállaló a ht. állományú tag.)

A hivatásos állomány tagja a szolgálati viszonyból fakadó kötelmei önkéntes vállalás alapján, élethivatásként, szigorú függelmi rendben, akár életének és testi épségének kockáztatásával, valamint egyes alapjogai korlátozásának elfogadásával teljesíti.

A rendvédelmi szerv a hivatásos állomány tagjának kötelmeihez igazodó, azok teljesítéséhez szükséges feltételeket, valamint a Hszt.-ben meghatározott díjazást, juttatásokat és kedvezményeket biztosítja.

A hivatásos állomány tagja a szolgálati viszony létesítésekor vállalja, a Hszt.-ben meghatározott feltételekkel a rendvédelmi szerv bármely egységénél, illetőleg a Hszt.-ben meghatározott más szervnél vagy szervezetnél kötelezhető szolgálatteljesítésre. A szolgálatteljesítési hely meghatározásakor a hivatásos állomány tagjának méltányolható érdekeit lehetőség szerint figyelembe kell venni.

A Hszt. a rendvédelmi hivatás etikai alapelveit a hivatásos állományú tagokra, valamint a vezető beosztásúakra vonatkozóan többletetikai alapelveket rögzít.

**Hivatásos állományú tag tekintetében:**

* a hűség
* a nemzeti érdek előnyben részesítése
* a méltóság és tisztesség
* az előítéletektől való mentesség
* a pártatlanság
* a felelősségtudat
* a szakszerűség
* az együttműködés
* az arányosság

**A vezető beosztásúak és a rendvédelmi igazgatási szolgálati jogviszonyban álló vezetők tekintetében a fentieken kívül:**

* a példamutatás
* a szakmai szempontok előnyben részesítése
* a számonkérési kötelezettség

# A szolgálati igazolvány és jelvény

A hivatásos állomány tagját el kell látni a rendvédelmi szervhez tartozást és a szolgálati jogosultságokat igazoló szolgálati igazolvánnyal és szolgálati jelvénnyel.

**A szolgálati igazolvány igazolhatja:**

* a hivatásos állományba tartozást
* a fegyverviselési jogosultságot
* az intézkedési jogosultságot

**A szolgálati igazolvány tartalma:**

* a hivatásos állományú tag arcképe
* a hivatásos állományú tag nevét
* a hivatásos állományú tag rendfokozatát
* a hivatásos állományú tag társadalombiztosítási azonosító (TAJ) jelét
* a hivatásos állományú tag aláírását

**továbbá:**

* a rendvédelmi szerv megjelölését
* az igazolvány azonosító számát.

# A szolgálati beosztások, a hivatásos állomány tagjának besorolása

**A szolgálati beosztások besorolási osztályai:**

* vezetői (kiemelt vezető, középvezető, beosztott vezető)
* tiszti (6.sz melléklet)
* tiszthelyettesi (5.számú melléklet)

Az egyes szolgálati beosztások besorolását a miniszter rendeletben állapítja meg. (**30/2015. BM rendelet** a belügyminiszter irányítása alatt álló rendvédelmi feladatokat ellátó szerveknél a hivatásos szolgálati beosztásokról és a betöltésükhöz szükséges követelményekről)

A szolgálati beosztások besorolási kategóriáihoz rendelt rendfokozatokat és fizetési fokozatokat, valamint a besorolási illetmény megállapításához szükséges szorzószámokat a Hszt. mellékletei határozzák meg. (5-9 melléklet)

**A hivatásos állomány besorolása:**

A tervezett szolgálati beosztásba történő kinevezés előtt az állományilletékes parancsnok megvizsgálja, hogy a hivatásos állomány tagja megfelel-e az alkalmassági követelményeknek, majd megállapítja a fizetési fokozathoz figyelembe vehető szolgálati idejét, valamint a besorolás alapján viselhető rendfokozatot.

**Az állományilletékes parancsnok a kinevezéskor:**

* besorolja a hivatásos állomány tagját
* megállapítja a fizetési fokozatát és rendfokozatát

Amennyiben kinevezéskor a ht. állomány tagjának viselt rendfokozata alacsonyabb a besorolása szerintinél, akkor kinevezi vagy előlépteti az állományilletékes parancsnok a besorolás szerinti rendfokozatba.

A ht. állomány tagját a fizetési fokozatba a fizetési várakozási idő alapján kell besorolni. A nem vezetői szolgálati beosztások esetében a fizetési várakozási idő 4 év.

# Képesítési követelmények

A vezetői és a tiszti besorolási osztályba tartozó szolgálati beosztásba kinevezéshez felsőfokú végzettség, a tiszthelyettesi szolgálati beosztásokba kinevezéshez középiskolai végzettség (érettségi) szükséges.

Ezen felül a rendvédelmi szerv alaptevékenységének megfelelő szakképzetséggel vagy szakmai alapképzettséggel kell rendelkezni.

Belügyminiszteri rendelet állapítja meg a vezetői és tiszti besorolási osztályba betölthető beosztások esetén elfogadható felsőfokú végzettségeket és az egyes szolgálati beosztások ellátásához szükséges szakképzettségeket, illetőleg alap-, közép- és felsőfokú szakmai képzettségeket, valamint egyéb képzettségi feltételeket.

A szolgálati beosztás betöltéséhez rendészeti alapvizsga és meghatározott szolgálati beosztásokban rendészeti szakvizsga is szükséges.

Vezetői beosztásba kinevezéshez vezetővé képzés vagy magasabb vezetővé képzés teljesítése szükséges.

A rendvédelmi szerv a hivatásos állomány tagjának tervszerű előmenetele biztosítása érdekében a magasabb szolgálati beosztás vagy vezetői beosztás betöltéséhez szükséges iskolai végzettség , szakképzettség megszerzését támogatja.

A hivatásos állomány tagját szakmai ismereteinek fejlesztése érdekében továbbképzésben vagy átképzésben kell részesíteni. E kötelezettség önhibából történő elmulasztása a Hszt.-ben meghatározott jogkövetkezményekkel jár. (pl.: szolgálati viszony megszüntetése – próbaidő alatt, illetve fizetési fokozatban előlépés akadálya lehet)

# A hivatásos állományú tag előmenetelének általános feltételei és akadályai

A hivatásos állomány tagjának a hivatásos pályán belátható, tervszerű előmeneteli lehetőséget kell biztosítani.

**Az előmenetel általános feltételei:**

* előírt képzési és továbbképzési kötelezettség teljesítése
* a Hszt.-ben meghatározott, elvárt teljesítményszint
* eü.-i, pszichikai és fizikai alkalmasság
* az előírt várakozási idő kitöltése
* a magasabb szolgálati beosztás ellátásához szükséges gyakorlati tapasztalat, valamint kézségek és kompetenciák
* pályázat útján betölthető beosztások esetén a pályázat benyújtása

**Fizetési fokozatba előléptetés feltételei:**

* a fizetési várakozási idő eltelte
* továbbképzési kötelezettség teljesítése
* a teljesítményértékelése legalább megfelelő jellegű
* magasabb rendfokozathoz rendelt fizetési fokozatba helyezéskor rendfokozati vizsgát is teljesíteni kell (előre kell teljesíteni, utólag nem történhet)

**Nem léptethető elő a hivatásos állomány tagja:**

* a rendfokozatot érintő fegyelmi fenyítés vagy bírósági ítélet végrehajtásának a tartama alatt
* ha ellene büntető-, méltatlansági vagy fegyelmi eljárás van folyamatban

# A hivatásos állományú tag előmenetele (soron, soron kívül, egyéb okból)

**A hivatásos állományú tag előmenetele történhet:**

* **soron**
* **soron kívül**
* **egyéb okból**

A hivatásos állomány tagját a **soron** következő fizetési fokozatba vagy rendfokozatba akkor lehet előresorolni, ha az előresorolás feltételei már teljesültek.

A fizetési fokozatba történő soros előresorolásesetén az új fizetési fokozatban a fizetési várakozási idő újra indul. (tiszthelyettes – 4 év)

A hivatásos állomány tagja **soron kívül** eggyel magasabb fizetési fokozatba előre sorolható, ha:

* az előző 4 év átlagában jó vagy kivételes teljesítményfokozattal rendelkezik
* meglévő rendfokozatában legalább 4 évet eltöltött

A fenti előresorolásra ***rendfokozatonként legfeljebb egy alkalommal*** kerülhet sor.

A soron kívüli előresoroláskor a hivatásos állomány tagjának új fizetési fokozatában a fizetési várakozási idejébe figyelembe kell venni az előző fizetési fokozatában eltöltött idejét.

A belügyminiszter az előléptetés feltételeinek fennállásától függetlenül soron kívül eggyel magasabb fizetési fokozatba vagy rendfokozatba előléptetheti a hivatásos állomány tagját, ha a szolgálat teljesítésében kimagasló helytállást tanúsított. Ebben az esetben az új fizetési fokozatába a fizetési várakozási idő újra indul.

**Egyéb okból** történő előléptetések:

* Nyugállományba helyezéskor eggyel magasabb rendfokozatba lehet előléptetni, kinevezni a hivatásos állomány tagját, ha a nyugdíjkorhatárt elérte, illetve ha szolgálattal összefüggő egészségkárosodás miatt került nyugállományba és legalább 20 év szolgálati viszonnyal rendelkezik, valamint a szolgálati feladatait kiemelkedő eredményességgel látta el.
* Eggyel magasabb rendfokozatban kell előléptetni, kinevezni a hősi halottá nyilvánított tiszti, főtiszti vagy tábornoki rendfokozati állománycsoportba tartozott személyt. A zászlósi vagy tiszthelyettesi rendfokozati állománycsoportba tartozott, hősi halottá nyilvánított személyt hadnagyi rendfokozatba kell kinevezni.
* A szolgálati halott eggyel magasabb rendfokozatba előléptethető.

Ha a hivatásos állomány tagját alacsonyabb szolgálati beosztásba helyezik – pl.: fegyelmi fenyítés esetén –, akkor az új beosztás besorolási kategóriájához rendelt fizetési fokozatot és rendfokozatot kell részére megállapítani.

# A kérelem és a szolgálati panasz

A hivatásos állomány tagja szolgálati viszonyával összefüggő ügyben szóban és írásban **kérelmet** terjeszthet elő, melynek tárgyában az illetékes elöljáró 30 napon belül köteles intézkedni.

A hivatásos állomány tagja, továbbá meghatalmazás alapján – a nevében eljárva – az érdekképviseleti szerv vagy a jogi képviselő az elvülési időn belül **szolgálati panasszal** élhet.

A hivatásos állomány tagja szolgálati panaszt nyújthat be, ha a szolgálati viszonyára vonatkozó munkáltatói intézkedést vagy annak elmulasztását sérelmesnek tartja.

**Nincs helye szolgálati panasz benyújtásának**:

* fegyelmi vagy kártérítési eljárásban hozott határozat ellen
* a baleset vagy betegség szolgálattal összefüggését minősítő határozat ellen

A hivatásos állomány tagja a szolgálati panaszt a munkáltatói intézkedés közlésétől számított 15 napon belül nyújthatja be. A panaszt a sérelmezett intézkedést hozó elöljárónál kell benyújtani.

A szolgálati panaszt az elöljáró 30 napon belül köteles megvizsgálni. Amennyiben az elöljáró a panasznak nem ad helyt, azt az ügyiratokkal együtt felterjeszti az elöljáró parancsnok – a büntetés-végrehajtás országos parancsnoka – részére, aki 30 napon belül dönt annak tárgyában.

**Az elöljáró parancsnok döntései**:

* a szolgálati panaszt elutasítja
* a szolgálati panasznak részben vagy egészben helyt ad
* a döntést hozó vagy mulasztó elöljárót új eljárás lefolytatására utasítja

A panaszjog gyakorlásában senkit sem szabad korlátozni. A panaszt benyújtó személyt a panasz megalapozatlansága miatt hátrány nem érheti, kivéve ha azzal szándékos fegyelemsértést, szabálysértést vagy bűncselekményt valósítana meg.

A kérelmet és a szolgálati panaszt a szolgálati út betartásával kell benyújtani. (*Kivételt képez, ha a szolgálati út megkerülését jogszabály írja elő. pl: ha a hivatásos állomány tagja a szolgálati panaszt a közvetlen szolgálati elöljáróval szemben nyújtja be, ekkor ugyanis a magasabb elöljárónak kell azt benyújtani, de a panasz benyújtásának tényét jelentenie kell a közvetlen szolgálati elöljárójának*)

A szolgálati panaszt szóban és írásban lehet benyújtani. A szóban előadott szolgálati panaszt vagy kérelmet az eljárásra jogosult szerv köteles írásba foglalni.

# A szolgálati jegy tartalmi és formai elemei

**A szolgálati jegy tartalmi és formai elemei:**

* a benyújtás helye szerinti szerv megnevezése (a bal felső sarokba)
* a benyújtás címzettjének (elöljárónak) neve, rendfokozata, címe (tanácsos-főtanácsosi cím) és beosztása (baloldalra az előzőek alá)
* a benyújtás helye (Helyben vagy a város neve az előzőek alá írva)
* megszólítás rendfokozat vagy beosztás szerint („Tisztelt Ezredes Úr!” vagy „Tisztelt Osztályvezető Úrnő!”) (az előzőek alá a bal oldalra)
* a benyújtás minősége (pl.: Szolgálati jegy vagy Kérelem) középre írva
* a szolgálati jegy leíró része (milyen ügyben? minek okán keletkezett? és ha szükséges, akkor kell indoklás is)
* záradék: a benyújtás helye, dátuma, a benyújtó vagy kérelem esetén a javasló és engedélyező aláírása, rendfokozata, címe és beosztása

A szolgálati jegy leíró része legyen rövid, tömör, érthető és lényegretörő, melyet szükség esetén indoklással kell ellátni.

Legtöbbször az alábbi ügyekben keletkezhet:

* szabadság igénylésével kapcsolatban (kérelem)
* munkába járás elszámolásával kapcsolatban (gépkocsi, busz, vasút)
* szolgálati gépjármű használatával kapcsolatban (képzés, tobábbképzés, sportverseny alkalmával, saját célra – pl.:szállításra)

# A jelentés

A hivatásos állomány tagja saját elhatározásból, elöljáró parancsára vagy a törvényes eljárást követve magára vagy másra vonatkozó eseménnyel, magatartással, mulasztással, valamint jog- vagy érdeksérelemmel kapcsolatosan szóban vagy írásban **jelentést** tehet, illetőleg jelentést kell tennie. A jelentés tatalma lehet szolgálattal összefüggő vagy össze nem függő eseményről, tényről szóló. A jelentésre a szolgálati jegyre vonatkozó tartalmi és formai követelményeket kell alkalmazni.

(pl.: fogvatartottal kapcsolatos esemény, rendkívüli esemény – szabályozott módon történik „RES jelentő” formanyomtatvány kitöltésével)

# Szolgálati viszony alanyai, létesítésének feltételei

**Szolgálati viszony alanyai:**

* Az Állam képviseletében a rendvédelmi szerv
* Szolgálatban álló hivatásos állomány tagja

A szolgálati viszonnyal kapcsolatos munkáltatói jogokat az **állományilletékes parancsnok** gyakorolja.

**Munkáltatói jogkört gyakorló elöljáró az, aki jogosult:**

* Szolgálati viszony létesítésére, megszüntetésére,
* Szolgálati viszony tartalmának törvény szerinti érvényesítésére,
* Fegyelmi és kártérítési felelősség megállapítására,
* Mindazon jogok gyakorlására és kötelességek teljesítésére, melyeket jogszabály részére előír.

**Állományilletékes parancsnok,** azaz általános munkáltatói jogkört gyakorló hivatásos vagy nem hivatásos állományú elöljáró, aki önálló állományi táblával rendelkező fegyveres szerv szervezeti egységét vezeti.

**Hivatásos szolgálati viszony létesítésének feltételei**

* Önkéntes jelentkezés alapján történik
* 18. életévét betöltött, de a nyugdíjkorhatárnál legalább 10 évvel kevesebb
* Cselekvőképes legyen (az a beszámítási képességgel rendelkező nagykorú, aki nem áll gondnokság alatt és döntéséért jogi felelősséggel tartozik)
* Állandó belföldi lakóhellyel rendelkezzen
* Meghatározott iskolai végzettséggel, szakképzettséggel rendelkezzen
* Magyar állampolgárság
* Egészségügyi, fizikai, pszichikai szempontból alkalmas
* Elfogadja egyes alkotmányos jogainak törvény szerinti korlátozását
* Aláveti magát a megbízhatósági vizsgálatnak
* Megfelel a nemzetbiztonsági előírásoknak
* Életvitele nem lehet kifogásolható és hozzájárul a szolgálati viszonya előtti és fennállása alatti ellenőrzéséhez
* a létesítés egyéb kizáró körülmény e nem áll fenn.

**Nem létesíthető szolgálati viszony azzal a személlyel, aki:**

* Büntetett előéletű
* Betöltendő munkakörének megfelelő foglalkoztatástól eltiltás hatálya alatt áll
* Aki büntetlen előéletű, de a bíróság jogerős ítéletben büntetőjogi felelősségét kimondta
* Akivel szemben a bíróság KGYK-t alkalmazott
* Akivel szemben a bíróság próbára bocsátást alkalmazott
* Akivel szemben büntető eljárás van folyamatban, a büntető eljárás befejezéséig
* Korábban már állt szolgálati jogviszonyban és fegyelmi ügyben lefokozással, vagy büntető ügyben lefokozással, vagy közügyektől eltiltással szűnt meg a jogviszonya.

Az állományilletékes parancsnok e kizáró okok fennállásától eltekinthet, amennyiben a mentesítés már bekövetkezett.

**Szolgálati viszony létesítése**

* Szolgálati viszony a hivatásos állományba való felvétellel és annak elfogadásával határozatlan időre létesül
* A hivatásos állományba kinevezett személy esküt tesz
* A hivatásos állomány pályakezdő tagját a hivatásos állományba vételkor a befejezett tanulmányainak, valamint képzettségének megfelelő állománycsoport kezdő rendfokozatába kell kinevezni.
* A nem pályakezdő, hivatásos állományba felvett személy rendfokozatát és besorolását beosztásának, életkorának és iskolai végzettségének (szakképesítésének) figyelembevételével kell megállapítani.
* A felvett személy részére a fegyveres szerv jellegének megfelelő tanfolyamot és vizsga letételét kell előírni, melyet ha önhibájából nem kezd meg, vagy meghatározott idő alatt nem fejezi be, illetve a vizsgát nem teszi le, szolgálati jogviszonya megszűnik

**A fegyveres szerv hivatásos állományának esküje**

Az eskü szövege:

„Én X.Y. becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom, szolgálati kötelezettségemet ha kell, életem kockáztatásával is teljesítem; elöljáróim és feljebbvalóim parancsainak engedelmeskedem, alárendeltjeimről legjobb tudásom szerint gondoskodom; hivatásomat a magyar nemzet javára gyakorolom.

*(Az eskütevő meggyőződése szerint)* Isten engem úgy segéljen!

# A hivatásos állományú tag alapvető jogainak korlátozása

1, A szabad mozgás és tartózkodási hely szabad megválasztásának jogának korlátozása:

* a ht. állomány tagja áthelyezhető, más szolgálati helyre vezényelhető
* ha a lakhelyét 4 órát meghaladóan elhagyja, akkor bejelentési kötelezettség terheli (távollévők füzete)
* a tartózkodási helyéről a szolgálati helyére bármikor berendelhető
* külföldre utazását köteles bejelentenie elöljárójának.

2, A véleménynyilvánítás szabadsága jogának korlátozása:

* nem kötelezhető arra, hogy politikai nézeteiről, vagy pártszimpátiájáról nyilatkozatot tegyen
* politikai nézete vagy pártszimpátiája miatt szolgálati viszonyával kapcsolatos jogai gyakorlásában hátrány nem érheti, előnye nem származhat
* párt nevében, érdekében közszereplést nem vállalhat
* politikai tevékenységet szolgálati helyén nem folytathat
* a parancsot nem bírálhatja, arról véleményt nem mondhat
* médiában hivatalos ügyről magánvéleményt nem mondhat

3, Gyülekezési jog korlátozása:

* rendezvényt csak az állományilletékes parancsnok engedélyével rendezhet
* a rendezvény nem lehet politikai jellegű, a szolgálati rendet és fegyelmet sértő, a rendvédelmi szerv iránti közbizalom megingatására alkalmas, illetőleg a rendvédelmi szerv feladataival ellentétes célra irányuló
* politikai rendezvényen, egyenruhát csak a parancsnoka engedélyével viselhet

4, Egyesülési jog korlátozásai:

* csak az ezt meghatározó szabályok alapján lehet érdekképviseleti szervet létrehozni, illetve ahhoz csatlakozni
* a hivatásos állomány tagja nem csatlakozhat olyan szervezethez, amelynek tevékenysége a rendvédelmi szerv feladataival ellentétes
* a bv. szerv feladataival ellentétes célzatú szervezethez nem csatlakozhat
* más társadalmi szervezettel fennálló vagy létesülő tagsági viszonyát elöljárójának be kell jelentenie
* A hivatásos állomány tagja kamarai tagsághoz kötött tevékenység esetén tagja lehet az illetékes szakmai kamarának.

5, Az anyanyelv használata jogának korlátozása:

* a rendvédelmi szerveknél a szolgálati érintkezés nyelve a magyar
* e korlátozáson felül a hivatásos állományú tag anyanyelvét szabadon használhatja

6, A választójog korlátozása:

* A hivatásos állomány tagja nem lehet országgyűlési, európai parlamenti, helyi önkormányzati vagy nemzetiségi önkormányzati képviselő, és nem tölthet be főpolgármesteri, polgármesteri vagy alpolgármesteri tisztséget
* köteles elöljárójának bejelenteni, ha választásokon jelöltként indult, ha attól visszalépett és azt, hogy a tisztségre megválasztották-e vagy sem.
* biztosítani kell a hivatásos állományú tag részére, hogy a választások alkalmával választhasson, ha más szolgálati helyen van, akkor ott kell azt biztosítani.

7, A munka és a foglalkozás szabad megválasztásának korlátozása

* csak iskolai végzettségének megfelelő beosztást láthat el és csak a betölthető beosztások között választhat
* polgári szakképzettségét csak a jogszabályi keretek között gyakorolhatja
* más kereső foglalkozást csak engedéllyel folytathat.

8, A munka és foglalkozás szabad megválasztása

*a)* szolgálati beosztásában a polgári szakképesítését a szolgálat ellátására vonatkozó szabályoknak megfelelően gyakorolhatja,

*b)* más kereső foglalkozást az összeférhetetlenségről szóló szabályozásnak figyelembevételével folytathat

*c) a* hivatásos állomány tagja a szolgálati feladathoz kapcsolódó nyilvános szereplésért tiszteletdíjat nem fogadhat el.

9. A tulajdonjog gyakorlásának korlátozása

Az országos parancsnok, az országos főigazgató vagy az állományilletékes parancsnok munkabiztonsági okból vagy a szolgálatellátás rendjének fenntartása és ellenőrizhetősége érdekében megtilthatja:

* a hivatásos állomány tagja a szolgálatban egyes vagyontárgyakat, magáncélú telekommunikációs eszközöket, valamint meghatározott összeget meghaladó készpénzt vagy – a bankkártya kivételével – készpénzt helyettesítő eszközt magánál tartson
* továbbá korlátozhatja a magáncélú telekommunikációs eszközöknek a szolgálatellátás során történő használatát.

# A hivatásos állományú tag speciális jogai

1, Fokozott büntetőjogi védelemhez való jog

A hivatásos állományú tagot a szolgálati tevékenységének jogszerű ellátása során, illetve azzal kapcsolatban fokozott büntetőjogi védelem illeti meg. (valamint fokozott büntetőjogi felelősség is terheli)

2, Szolgálati lőfegyver viselésére vonatkozó jogosultság

Szolgálati lőfegyverrel a hivatásos állomány azon tagja látható el, aki a fegyverhasználatra, valamint a fegyver tárolására és kezelésére vonatkozó szabályok ismeretéből sikeres vizsgát tett és szolgálati beosztása indokolja a lőfegyverrel történő ellátását.

A szolgálati lőfegyver viselésére vonatkozó jogosultságot a hivatásos állományú tag szolgálati igazolványában kell feltüntetni.

3, Egyenruha és rendfokozat viselésének a joga

A hivatásos állomány tagja szolgálati beosztásához és feladatainak a végrehajtásához a büntetés-végrehajtási szervezetnél rendszeresített egyenruhát visel és rendfokozattal rendelkezik.

(14/2016. BM rendelet - a belügyminiszter irányítása alá tartozó szervek személyi állományának ruházati és öltözködési szabályzatáról,

47/2016 OP. szakutasítás - az egyenruházati, a munka- és védőruházati alapellátási normák kiadásáról, valamint ruházati és öltözködési szabályzatáról)

4, Illetményhez való jogosultság

A hivatásos állomány tagja havonta alapilletményre és az egyéb pótlékokra jogosult.

Az alapilletmény áll:

* beosztási illetményből,
* szolgálati időpótlékból és
* hivatásos pótlékból

Az ellátott feladattól és körülményektől függően a hivatásos állomány tagja az e törvényben megállapított egyéb pótlékokra jogosult.

A hivatásos állomány tagja részére az angol, francia, német, arab, kínai és orosz nyelvek tekintetében az idegennyelv-tudási pótlék alanyi jogon jár.

A hivatásos állomány tagja ezen felül a következő pótlékokra jogosult:

*a)* fertőzés veszélyének kitett beosztásban szolgálatot teljesítők pótlékára (havonta a rendvédelmi illetményalap 25%-a)

*b)* a preferált településen szolgálatot teljesítők pótlékára (havonta a rendvédelmi illetményalap 50%-a)

*c)* az éjszakai pótlékra (teljesített óránként a rendvédelmi illetményalap 0,5%-a)

*d)* a készenléti pótlékra (teljesített óránként a rendvédelmi illetményalap 0,25%-a)

A beosztási illetmény a hivatásos állomány tagjának besorolása alapján megállapított fizetési fokozathoz tartozó illetményszorzó és a rendvédelmi illetményalap szorzata.

A beosztási illetmény megállapításához szükséges illetményszorzókat a Hszt. 5–9. melléklet határozza meg.

A kiemelt vezetők esetében alkalmazott illetményszorzó mértékét a munkáltatói jogkör gyakorlója a Hszt. 9. mellékletben meghatározott keretek között állapítja meg.

A hivatásos állomány tagja az előző évi egyéni teljesítményértékelésének eredményétől függően, a szervezeti egység számára a szervezeti teljesítményértékelés eredménye alapján a személyi juttatás előirányzaton belül biztosított költségvetési keret terhére évente két alkalommal, április és szeptember hónapban, egyenlő mértékű teljesítményjuttatásban részesíthető.

A teljesítményjuttatás tárgyévre meghatározott mértéke nem haladhatja meg a hivatásos állomány tagja alapilletményének háromszorosát.

Az előző évi egyéni teljesítményértékelésre tekintettel a teljesítményjuttatásra a hivatásos állomány tagja akkor is jogosult, ha szolgálati viszonya a kifizetési év közben megszűnik.

Illetményét havonta, magyar forintban, minden hó 5.-éig és utólag kapja a hivatásos állomány tagja.

A rendvédelmi illetményalap összege: 38.650,-Ft.

5, Szabadsághoz való jogosultság

A hivatásos állomány tagja alap-, pót-, egészségügyi-, szülési és illetmény nélküli szabadságra, továbbá gyermek születése és tanulmányok folytatása esetén járó munkaidő-kedvezményre jogosult.

A szabadság kiadása:

A szolgálati érdekre figyelemmel a hivatásos állomány tagját megillető szabadságot a tárgyév február 28-áig elkészített szabadságolási terv alapján, a hivatásos állomány tagjának méltányolható igényeire is tekintettel kell kiadni.

A szabadság tartamának 50%-át egybefüggően, a 25%-át, de legalább tíz napot pedig a hivatásos állomány tagja által megjelölt időben és időtartamban kell kiadni úgy, hogy az a rendvédelmi szerv működőképességét ne veszélyeztesse.

A szabadságot az esedékesség évében kell kiadni. Szolgálati érdekből a szabadságot a tárgyévet követő év január 31-éig, kivételesen fontos szolgálati érdekből legkésőbb március 31-éig, a hivatásos állomány tagjának betegsége vagy a személyét érintő más elháríthatatlan akadály esetén az akadályoztatás megszűnésétől számított harminc napon belül kell kiadni.

**Alapszabadság**: 20+5 = 25 munkanap évente.

A **pótszabadság** mértéke a felsőfokú végzettséghez van megállapítva, a középfokú végzettségűeké 1-1 nappal kevesebb.(2 évig-3nap, 5 évig-4nap, 10 évig-5nap, 15évig-6 nap, stb…)

A hivatásos állományú szülőt 1 gyermek után 2 nap, 2 gyermek után 4 nap, 3 vagy több gyermek után 7 nap pótszabadság illeti meg. E pótszabadságot utoljára abban az évben kell figyelembe venni, amelyben a gyermek a 16. életévét betöltötte.

**Egészségügyi szabadság** a hivatásos állomány tagjának betegség, műtét, baleseti sérülés esetén jár, amennyiben a szolgálat ellátására képtelen vagy a szolgálat ellátása állapotának rosszabbodását eredményezné.

**Szülési szabadság** a hivatásos állomány terhes, illetve szülő nő tagjának a munkajogi szabályok szerint jár, melyet úgy kell kiadni, hogy 4 hét a szülés várható időpontja elé essen.

**Illetménynélküli szabadságot** a hivatásos állományú tag kérelmére kell engedélyezni.

Kérhető:

* gyermekgondozás céljából (a gyermek 3 éves koráig, ikergyermekek esetén a tankötelessé válás évének a végéig vagy beteg, fogyatékos gyermek 12, életévéig)
* gyermek betegsége esetén a betegsége tartamára a gyermek 12. éves koráig
* közeli hozzátartozó ápolására, gondozására (ha az előreláthatólag a 30 napot meghaladja, ami legfeljebb 2 évig tarthat amennyiben az ápolást a hivatásos állományú tag személyesen végzi)
* házastárs tartós külföldi kiküldetésének tartamára

**Tanulmányi szabadidő-kedvezmény**t az engedélyezett tanulmányok folytatásához kell biztosítani. A szabadidő mértéke függ az oktatási intézmény által kiadott igazolástól. (tanrend, vizsgák időpontjai)

Vizsgánként, illetőleg ha egy napon több vizsga van, akkor tantárgyanként 4 munkanapot kell biztosítani.

A diplomamunka elkészítéséhez 10 munkanap szabadidőt kell biztosítani.

6, Nyugellátáshoz, rokkantsági nyugellátáshoz való jogosultság

A hivatásos állomány tagja – saját jogán – szolgálati nyugdíjra, rokkantsági nyugdíjra, baleseti rokkantsági nyugdíjra jogosult.

A hivatásos állomány tagja után a hozzátartozókat özvegyi nyugdíj, árvaellátás, szülői nyugdíj és baleseti hozzátartozói nyugellátás illeti meg.

7, Egészségbiztosítási ellátáshoz való jogosultság

A hivatásos állomány tagja baleset miatti sérülés esetén egészségügyi állapotának javítására, szolgálatképességének visszaállítására rehabilitációra jogosult. (5 év szolgálati viszony után évente 10 nap – Igal, Pilisszentkereszt)

8. Kérelem, szolgálati panasz,

A hivatásos állomány tagja szolgálati viszonyával összefüggő ügyben szóban és írásban **kérelmet** terjeszthet elő. Az elöljáró a kérelem tárgyában 30 napon belül intézkedni köteles. A kérelmet és a szolgálati panaszt a szolgálati út betartásával kell benyújtani.

**A szolgálati panaszt** a munkáltatói intézkedés közlésétől 15 napon belül lehet benyújtani. A szolgálati panasz benyújtásának írásbeli formája a szolgálati jegy. A szolgálati panaszt az elöljáró 30 napon belül köteles kivizsgálni, amit egy alkalommal 30 nappal meghosszabbíthat.

A panaszjog gyakorlásában senki sem korlátozható.

9. Szolgálati jogvita joga

**Szolgálati jogvita** esetén a hivatásos állományú tag a jogerős határozat közlésétől számított 30 napon belül keresettel fordulhat az illetékes közigazgatási és munkaügyi bírósághoz.

# A hivatásos állományú tag kötelességei

A hivatásos állomány tagja a szolgálat ellátásával összefüggésben köteles:

*a)* az előírt helyen és időben, szolgálatképes állapotban megjelenni, ezt az állapotot a szolgálat teljes ideje alatt fenntartani és feladatát teljesíteni, valamint e célból rendelkezésre állni,

*b)* a szolgálati feladatait a törvényes előírásoknak, a parancsoknak és intézkedéseknek megfelelően – szükség esetén a veszély vállalásával –, az elvárható szakértelemmel és gondossággal, pártatlanul és igazságosan végrehajtani,

*c)* a munkatársaival együttműködni, munkáját úgy végezni és általában olyan magatartást tanúsítani, hogy az más egészségét, testi épségét ne veszélyeztesse, anyagi károsodását ne idézze elő,

*d)* a számára meghatározott iskolai rendszerű vagy iskolai rendszeren kívüli oktatásban, képzésben részt venni, és az előírt vizsgákat letenni,

*e)* az egészségi, pszichikai és fizikai alkalmassági követelményeknek eleget tenni,

*f)* a jogszabályban foglalt esetben magát kötelező védőoltásnak alávetni,

*g)* a rábízott, a szolgálat ellátásához biztosított eszközt, felszerelést megóvni, rendeltetésszerűen használni,

*h)* a szolgálatképes állapot megállapítása érdekében a befolyásoltság kiszűrése céljából az alkohol, a kábítószer vagy pszichotróp anyag fogyasztásának ellenőrzését célzó vizsgálatnak magát alávetni

*i)* munkatársaival az emberi méltóság és a függelmi viszonyok tiszteletben tartásával érintkezni.

*j)* szolgálaton kívül is a hivatásos állomány tagjához és szolgálati beosztásához méltó magatartást tanúsítani

*k)* szolgálatteljesítése során köteles végrehajtani a szolgálati elöljáró parancsát, a felettes rendelkezését, kivéve, ha azzal bűncselekményt követne el.

A hivatásos állomány tagja a szolgálati feladathoz kapcsolódó nyilvános szereplésért tiszteletdíjat nem fogadhat el.

Mentesül a hivatásos állomány tagja a szolgálatteljesítési kötelezettsége alól:

*a)* az állampolgári kötelezettségének teljesítése alatt,

*b)* közeli hozzátartozója halálakor, esetenként két munkanapra,

*c)* a kötelező orvosi vizsgálat, valamint a várandóssággal összefüggő orvosi vizsgálat teljes időtartamára,

*d)* a véradás miatt távol töltött teljes időtartamra (a szolgálati helyen kívül szervezett véradás esetén legalább négy óra),

*e)* az emberi reprodukcióra irányuló különleges eljárással összefüggő vizsgálat időtartamára,

*f)* tanúzási kötelezettség teljesítése esetén a megjelenéshez és a kötelezettség teljesítéséhez szükséges időtartamra,

*g)* ha elháríthatatlan ok miatt nem tud a szolgálatteljesítési helyén megjelenni,

*h)* a szolgálati viszonyra vonatkozó szabály vagy az állományilletékes parancsnok engedélye alapján. ( pl.: az állományilletékes parancsnok az oktatáson, képzésen való részvételt a Hszt. alapján nem korlátozza, a saját elhatározáson alapuló képzésben való részvételhez a hivatásos állomány tagjának kérelmére illetményfolyósítás nélküli szolgálatmentességet kell biztosítani.)

A szolgálatteljesítési kötelezettség alóli mentesülése esetében a hivatásos állomány tagja a távollét idejére távolléti díjra jogosult.

# A szolgálati viszony módosulásának esetei

A szolgálati viszony – az e törvényben meghatározott eseteket kivéve – a hivatásos állomány tagjának beleegyezésével módosítható.

**A módosítás esetei:**

1. **szolgálati beosztás módosítása:**
2. magasabb szolgálati beosztásba helyezéssel, (létszámcsökkentés,átszervezés esetén, a ht.áll. kérelmére)

A hivatásos állomány tagja szervezeti egységen belül magasabb szolgálati beosztásba csak beleegyezésével helyezhető, feltéve, hogy a tervezett szolgálati beosztás ellátásához szükséges képesítési és alkalmassági feltételeknek megfelel.

1. azonos besorolású másik szolgálati beosztásba helyezéssel

Szervezeti egységen belül azonos besorolású másik szolgálati beosztásba helyezéshez a hivatásos állomány tagjának beleegyezése nem szükséges, azonban az új szolgálati beosztásba előírt képesítési és alkalmassági feltételeknek ebben az esetben is meg kell felelni.

1. alacsonyabb szolgálati beosztásba helyezéssel

A hivatásos állomány tagja alacsonyabb szolgálati beosztásba **helyezhető**:

* beleegyezésével, ha létszámcsökkentés vagy átszervezés miatt a szolgálati beosztása megszűnt,
* a saját kérelmére,
* a vezetői kinevezés visszavonásával vagy az arról történő lemondással, vagy
* ha a nemzetbiztonsági ellenőrzése alapján megállapított nemzetbiztonsági kockázat miatt a nemzetbiztonsági ellenőrzés alá eső szolgálati beosztásából fel kellett menteni.

A hivatásos állomány tagját alacsonyabb szolgálati beosztásba **kell helyezni**, ha:

* minősítése alapján az általa betöltött szolgálati beosztás ellátására alkalmatlannak bizonyult,
* vele szemben alacsonyabb szolgálati beosztásba helyezés fegyelmi fenyítést alkalmaztak.

1. vezetői beosztásba történő kinevezéssel és a vezetői kinevezés visszavonásával

A hivatásos állomány tagja a rendvédelmi szervnél rendszeresített vezetői beosztásba – beleegyezésével – akkor nevezhető ki, ha:

* a tervezett vezetői beosztáshoz szükséges szakmai és rendvédelmi ismeretekkel, vezetői kompetenciákkal rendelkezik,
* valamint az egészségi és pszichikai állapota alkalmassá teszi a vezetői beosztás ellátására

A vezetői kinevezés határozatlan időre szól.

1. **áthelyezés rendvédelmi szerv más szervezeti egységéhez**

Szolgálati érdekből vagy a hivatásos állomány tagjának kérelmére a hivatásos állomány tagja a rendvédelmi szerv más szervezeti egységéhez áthelyezhető, ha megfelel a tervezett új szolgálati beosztáshoz előírt képzettségi és alkalmassági feltételeknek.

Az átadó állományilletékes parancsnok a szolgálati érdekre hivatkozva az áthelyezést legfeljebb négy hónappal elhalaszthatja. Ha a hivatásos állomány tagja a tervezett szolgálati beosztást pályázattal nyerte el, az áthelyezés nem halasztható el.

Az új szolgálatteljesítési hely meghatározásakor a hivatásos állomány tagjának méltányos érdekét lehetőség szerint figyelembe kell venni.

A szolgálati érdekből történő áthelyezéshez a hivatásos állomány tagjának beleegyezése szükséges, ha az áthelyezés alacsonyabb vagy magasabb szolgálati beosztásba helyezéssel is jár.

Vezetői kinevezés helyettesítés céljából vagy tartós külszolgálat időtartamára határozott időre is adható. A helyettesítés céljából adott határozott idejű vezetői kinevezés meghosszabbítható.

Kiemelt vezetői beosztásba a hivatásos állomány azon tagja nevezhető ki, aki középvezetői beosztásban legalább három évet eltöltött. Középvezetői beosztásba a hivatásos állomány azon tagja nevezhető ki, aki beosztott vezetői beosztásban legalább három évet eltöltött.

1. **átrendelés**

A hivatásos állomány tagja szolgálati érdekből eredeti szolgálati beosztásában való meghagyása mellett, beleegyezése nélkül a rendvédelmi szerv bármely szervezeti egységéhez és bármely helységbe meghatározott szolgálati feladat teljesítésére átrendelhető.

A más helységbe való átrendelések együttes időtartama naptári évenként a 4 hónapot nem haladhatja meg. A 4 hónap leteltétől számított 6 hónapon belül újabb átrendelésre nem kerülhet sor. Méltánylást érdemlő személyi vagy családi érdekből azonban e korlátoktól el lehet tekinteni. E korlátoktól a hivatásos állomány tagjának kérelmére is el lehet térni.

A hivatásos állomány tagjának nem tanulmányi szerződés keretében végzett oktatása, képzése az oktatás időtartamára átrendeléssel történik. Ezen átrendelés időtartama nem számít be az előzőekben megállapított időtartamba (4hó/év).

A hivatásos állomány tagja a rendvédelmi szerv hatékony működéséhez szükséges szolgálatszervezési okból, ideiglenesen az eredetei szolgálati beosztásából a szervezeti egységen belül más szolgálati feladatok ellátására rendelhető át **(**a továbbiakban**: ideiglenes átrendelés)**, az eredeti szolgálati beosztásában való megtartása mellett.

Az ideiglenes átrendelést a munkáltatói jogkör gyakorlója írásban rendeli el.

Az ideiglenes átrendelésre egy naptári éven belül összesen harminc munkanap időtartamban, a rész-szolgálatteljesítési időben foglalkoztatott esetében a harminc munkanap időarányos részére kerülhet sor.

Az ideiglenes átrendelés időtartamára a hivatásos állomány tagját nem illeti meg az illetményen felüli további díjazás.

1. **vezénylés:**

* a miniszter által vezetett minisztériumba vagy a miniszter által irányított szervhez
* az ügyészi szervezethez
* a Nemzeti Közszolgálati Egyetemre
* külföldi szolgálatra vezénylés

A hivatásos állomány tagja kormányzati, rendvédelmi vagy egyéb biztonsági érdekből a miniszter, a más szervet irányító vagy vezető miniszter, a más szerv és a rendvédelmi szerv megállapodása alapján – beleegyezésével – munkakör vagy meghatározott feladat ellátására **más szervhez vezényelhető** szolgálatteljesítésre.

A más szervhez vezénylés legfeljebb öt évre szól.

A vezényelt a más szervhez vezénylés ideje alatt a más szervhez vezénylést megelőzően viselt rendfokozatának viselésére jogosult.

A hivatásos állomány más szervhez vezényelt tagja a más szerv illetékes vezetőjének rendelkezései szerint teljesíti szolgálatát.

Hivatásos szolgálat kormányzati, rendvédelmi érdekből a rendvédelmi szerven kívül a következő **más szerveknél** is teljesíthető:

*c)* a közigazgatási vagy államigazgatási szerv,

*d)* a Köztársasági Elnöki Hivatal,

*e)* a Magyar Honvédség,

*f)* a Nemzeti Közszolgálati Egyetemen kívüli más, állami fenntartású felsőoktatási intézmény,

*g)* tudományos intézmény,

*h)* rendvédelmi célú tevékenységet folytató állami tulajdonban levő gazdálkodó szerv,

*i)* egészségügyi intézmény,

*j)* a bíróságok igazgatási feladatait ellátó szervezet, valamint

*k)* rendészeti adatfeldolgozást végző szerv [a *c)–k)* pontban meghatározott szervek a továbbiakban együtt: más szerv].

A hivatásos állomány tagja – a szolgálati beosztása meghagyása mellett – a legfőbb ügyész kezdeményezésére, az országos parancsnok egyetértésével, meghatározott feladat ellátására, határozott időtartamra az **ügyészi szervezethez vezényelhető.**

A hivatásos állomány tagja – beleegyezésével – határozott vagy határozatlan időtartamra szolgálati beosztásba vagy közalkalmazotti oktatói, nevelői munkakör vagy feladat ellátására a **Nemzeti Közszolgálati Egyetemre vezényelhető**.

A hivatásos állomány tagját – rendelkezési állományba helyezés mellett – a miniszter **külföldre vezényli** a külföldi szolgálati tevékenység időtartamára, de legfeljebb 3 évre. A külföldre vezénylés egy alkalommal 1 évvel meghosszabbítható.

1. **megállapodás az Európai Unió vagy nemzetközi szervezetek által finanszírozott fejlesztési programokban történő szakértői részvételre**

A rendvédelmi szerv és a hivatásos állomány tagja megállapodhatnak abban, hogy a hivatásos állomány tagja határozott ideig az Európai Unió vagy nemzetközi szervezetek által finanszírozott fejlesztési programok keretében **szakértői tevékenységet lát el**.

A hivatásos állomány tagja és a fejlesztési programok végrehajtásáért felelős szerv között a szakértői tevékenység gyakorlásával kapcsolatban kötött megállapodás **nem hozhat létre további jogviszonyt.**

***j)* megbízás helyettesítésre**

A hivatásos állomány arra alkalmas tagja átmenetileg megbízható:

* az ideiglenesen megüresedett vagy betöltetlen szolgálati beosztás ellátásával,
* a szolgálati beosztás ellátásában tartósan akadályozott személy helyettesítésével,
* a hivatásos állomány tagjának szolgálati beosztásához nem tartozó feladatkör ellátásával, többletfeladatként.

A szolgálati beosztás ellátására vagy helyettesítésre szóló megbízás történhet az eredeti szolgálati beosztás ellátása mellett vagy az eredeti szolgálati beosztás ellátása alóli mentesítéssel.

A helyettesítés az 1 évet nem haladhatja meg. Az illetmény nélküli szabadságon távollevő helyettesítése az illetmény nélküli szabadság tartamára szólhat.

**Az egyhavi időtartamot meg nem haladó megbízáshoz a hivatásos állomány tagjának beleegyezése nem szükséges!**

A szolgálati beosztáshoz nem tartozó feladatkörrel való megbízás nem esik az előbbiek szerinti időkorlátozás alá.

***k)* szolgálati viszony szüneteltetése**

Szünetel a szolgálati viszonya a hivatásos állomány azon tagjának, akit az országgyűlési képviselők, az Európai Parlament tagjainak, a helyi önkormányzati képviselők és polgármesterek vagy a nemzetiségi önkormányzati **képviselők választásán jelöltként nyilvántartásba vettek**.

A szünetelés időtartama jelöltségének nyilvántartásba vételétől a választás befejezéséig, megválasztása esetén a mandátuma igazolásáig tart.

Ha a hivatásos állomány képviselőjelölti nyilvántartásba vett tagja a jelöltségtől visszalépett, vagy nem választották meg, az eredeti szervezeti egységénél és szolgálati beosztásában folytatja szolgálatát.

Szünetel továbbá a hivatásos állomány tagjának szolgálati viszonya, ha a miniszter által vezetett minisztériumba **állami vezetővé nevezik ki**. A szünetelés az állami vezetővé való kinevezéstől vagy megválasztástól az állami vezetői megbízatás megszűnéséig tart.

***l)* rendelkezési állományba helyezés**

**A rendvédelmi szerv hivatásos állományába tartozó, de a rendvédelmi szervnél szolgálati beosztást be nem töltő személyt rendelkezési állományba kell helyezni.**

A rendvédelmi szerv rendelkezési állományába tartozik:

*a)* aki szolgálatát a Hszt. szerinti szervnél teljesíti vagy akit külföldre vezényeltek,

*b)* akinek a szolgálati beosztása létszámcsökkentés vagy átszervezés miatt megszűnt, de más szolgálati beosztásba tervezett (legfeljebb egy évig)

*c)* aki rendvédelmi szerv által elrendelt iskolarendszerű képzésen vesz részt (a szolgálati beosztásba helyezéséig, de legfeljebb a képzés befejezését követő hat hónapig)

*d)* aki felsőoktatási intézményben nappali tanrendben tanulmányokat folytat (a tanulmányai befejezéséig, de legfeljebb a tanulmányok befejezését követő hat hónapig)

*e)* aki egészségi, pszichikai vagy fizikai állapota miatt eredeti szolgálati beosztását tartósan képtelen ellátni, de felgyógyulása várható (az általa ellátható más szolgálati beosztásba helyezéséig, de legfeljebb egy évig)

*f)* aki szolgálati feladatait gyermekgondozás céljából igénybe vett illetmény nélküli szabadság miatt vagy más, önhibáján kívüli okból nem tudja ellátni (legfeljebb az ok megszűnéséig)

*g)* a Magyar Rendvédelmi Kar (a továbbiakban: MRK) elnöke (az elnöki megbízatás megszűnéséig)

*h)* akinek a részére vezetői beosztásba történt kinevezésének visszavonásakor vagy vezetői kinevezésről történő lemondás esetén (legfeljebb egy évig)

*i)* akinek a részére a más szervhez vezénylés megszüntetését követően szolgálati beosztás nem biztosítható (más szolgálati beosztásba helyezéséig, de legfeljebb egy évig)

*j)* akinek a szolgálati viszonyát felmentéssel meg kellene szüntetni, de a felmentésére a Hszt.-ben meghatározott okok miatt nem kerülhet sor (legfeljebb a felmentési védelem megszűnéséig)

*k)* akit a szolgálati beosztásából a nemzetbiztonsági ellenőrzés során megállapított nemzetbiztonsági kockázat miatt fel kellett menteni (a szolgálati beosztás felajánlásáig, de legfeljebb egy évig)

***m)* nyugdíj előtti rendelkezési állományba helyezés**

A hivatásos állomány tagját a hivatásos szolgálat felső korhatárának elérése előtt 5 évvel kérelmére vagy – a rendvédelmi szerv érdekkörében felmerült okból, beleegyezésével – a munkáltatói jogkört gyakorló elöljáró erre irányuló döntése alapján nyugdíj előtti rendelkezési állományba kell helyezni, ha legalább 30 év tényleges szolgálati idővel rendelkezik.

A hivatásos állomány nyugdíj előtti rendelkezési állományba helyezett tagja csak veszélyhelyzet, megelőző védelmi helyzet, rendkívüli állapot, váratlan támadás vagy szükségállapot idején hívható szolgálatba.

Szolgálatba hívása időtartamára a ténylegesen betöltendő szolgálati beosztása szerinti, de legalább az utolsó havi illetményének megfelelő díjazásra jogosult.

Szabadságra nem jogosult, kivéve, ha szolgálatba hívják, amelynek tartamára tekintettel az éves szabadság időarányosan illeti meg.

Ruházati utánpótlási ellátmányra és kiegészítő ruházati utánpótlási ellátmányra, továbbá a Hszt.-ben meghatározott választható juttatásra csak a szolgálatba hívása időtartamára – időarányosan – jogosult.

***n)* könnyített szolgálatban foglalkoztatás**

A hivatásos állomány tagját a hivatásos szolgálat felső korhatárának elérése előtt tíz évvel, ha legalább huszonöt év tényleges szolgálati idővel rendelkezik, kérelmére – valamely, e törvény hatálya alá tartozó rendvédelmi szervnél vagy a miniszter által vezetett minisztériumban könnyített szolgálatban foglalkoztatottak által betölthető szolgálati beosztásban – könnyített szolgálat formájában kell foglalkoztatni.

Könnyített szolgálat ellátása esetén a szolgálatteljesítési idő heti 35 óra, valamint túlszolgálat nem rendelhető el. A könnyített szolgálatban foglalkoztatott beleegyezése nélkül éjszakai szolgálatteljesítés nem rendelhető el.

A hivatásos állomány könnyített szolgálatban foglalkoztatott tagjának illetménye a könnyített szolgálatban betöltött szolgálati beosztás szerinti besorolása és szolgálati ideje alapján megállapítható illetményének 90%-a.

A könnyített szolgálatban foglalkoztatottak által betölthető szolgálati beosztásokat a belügyminiszter rendeletben határozza meg.

# A próbaidő

* A hivatásos állomány tagja a próbaidő tartama alatt a besorolásának megfelelő beosztási kategória első fizetési fokozatának megfelelő illetményre jogosult.
* A próbaidő tartama alatt albérleti, lakásbérlet támogatásban részesíthető, rendvédelmi szerv által fenntartott szállást igénybe vehet, részére kamatmentes családalapítási támogatás nem nyújtható.
* A szolgálati viszony létesítésekor – e törvény eltérő rendelkezésének hiányában – legalább három, de legfeljebb tizenkét hónapig terjedő próbaidőt kell kikötni.
* Tizenkét hónap próbaidőt kell kikötni, ha a jelentkező nem rendelkezik a rendvédelmi szerv jellegének megfelelő rendvédelmi szakmai képesítéssel.
* A hivatásos állomány tagja a próbaidő alatt a jogszabályban meghatározott illetményre és a szolgálat teljesítéséhez szükséges egyéb ellátásra jogosult.
* A próbaidő alatt a szolgálati viszonyt bármelyik fél indokolás nélkül, azonnali hatállyal megszüntetheti.
* Ha a hivatásos állomány tagja részére próbaidőt kötöttek ki, a próbaidő elteltekor dönteni kell a véglegesítéséről

A véglegesítés előtt az állományilletékes parancsnok meggyőződik:

*a)* – ha volt ilyen előírás – az előírt képzettség megszerzéséről,

*b)* az egészségügyi, pszichikai és fizikai alkalmassági feltételeknek való megfelelésről,

*c)* a hivatásos állomány tagjának a hivatásos szolgálat alatt tanúsított magatartásáról, szakmai felkészültségéről és teljesítményéről,

kikéri a hivatásos állomány tagja szolgálati elöljárójának véleményét.

* Ha a hivatásos állomány tagjának véglegesítését az állományilletékes parancsnok elutasítja, a szolgálati viszonyt azonnali hatállyal a próbaidő alatt meg kell szüntetni.

# Teljesítményértékelés és minősítés

A teljesítményértékelés és minősítés erőteljes hatással bír a szolgálatteljesítés lényegi elemeire: az előmenetelre, a szolgálati viszony módosítására, megszüntetésére, ezért e bekezdésben lényegének meghatározása az egyik fő elem, a másik pedig a dokumentálás és a jogorvoslati lehetőségek beható ismerete.

A hivatásos állomány tagjának tisztában kell lennie azzal, hogy milyen követelmények támaszthatók vele szemben és mik a különböző szintű teljesítés eredményei, valamint az eredmény következményei (értékelő vezetői intézkedések).

**Egyéni teljesítményértékelés**

A hivatásos állomány tagjának szolgálatellátását, magatartását és a vele szemben támasztott követelményeket évente egy alkalommal értékelni kell. A régi Hszt. az egyéni teljesítményértékelést évente két alkalommal írta elő. Az új Hszt. arra az esetre is előírja az egyéni teljesítményértékelés elkészítését, ha a hivatásos állomány tagjának szolgálati beosztása év közben megváltozna. (más beosztásba kerül, alkalmatlansága esetén)

Az egyéni teljesítményértékelés szintjének meghatározásakor figyelembe kell venni a szervezeti teljesítményértékelést is.

**A teljesítményértékelés elemei**

Az egyéni teljesítményértékelés kötelező és ajánlott elemekből áll.

**Kötelező elem** egyrészről 3-4 teljesítménykövetelmény – tárgyévben teljesítendő feladat – meghatározása, másrészről a kompetencia alapú munka-magatartás – szakmai professzionalitás, teherbírás, munkaidő-kihasználtság – értékelése.

Az egyéni teljesítményértékelés **ajánlott elemei**:

- stratégiai egyéni teljesítménykövetelmények (szervezeti cél egyénre szabva)

- egyéni fejlesztési célok (szakmai ismeretek bővítése, gyakorlati tevékenységek)

- év közbeni többletfeladatok (beszámolók, előadások tartása)

- kompetencia-értékelés (szakmai jártasság, képességek, motiváció)

Az teljesítményértékelés eredményeként az alábbi teljesítményfokozatok állapíthatók meg:

- kivételes teljesítmény (91-100%)

- jó teljesítmény (71-90%)

- megfelelő teljesítmény (51-70%)

- átlag alatti teljesítmény (41-50%)

- elfogadhatatlan teljesítmény (0-40%)

**A minősítés**

A tárgyévet lezáró egyéni teljesítményértékelés a szöveges indoklással kiegészítve adja az értékelt tárgyévre szóló minősítését.

A szöveges indoklásnak tartalmaznia kell az értékelt személy képességeinek és személyes tulajdonságainak értékelését, betöltött beosztására való alkalmasságát, valamint a további fejleszthetőségére és előmenetelére vonatkozó következtetéseket.

A minősítést az értékelő vezető készíti el és az állományilletékes parancsnok hagyja jóvá. Az értékelő vezető a munkáltatói jogkör gyakorlója, illetve akire a munkáltatói jogkör gyakorlója a teljesítményértékeléssel kapcsolatos jogkörét átruházza.

Az értékelő vezető a minősítésben az alábbi intézkedéseket teheti:

- kezdeményezheti az értékelt személy vezetői és utánpótlási adatbankba történő felvételére vagy az abból való törlésére irányuló eljárást

- kezdeményezheti a szolgálati viszony módosítását (alacsonyabb, magasabb vagy más azonos besorolású beosztásba helyezésére történő javaslatot tehet)

- szolgálati beosztásra való alkalmatlanságot állapíthat meg

- hivatásos szolgálatra való alkalmatlanságot állapíthat meg (ebben az esetben – a minősítés jóváhagyását követően – az értékelt személy hivatásos szolgálati viszonyát felmentéssel meg kell szüntetni)

- jogszabályban meghatározott egyéb intézkedéseket tehet (magasabb besorolásra javasolhat)

**Dokumentálás és jogorvoslatok**

A minősítést ismertetni kell a hivatásos állomány tagjával, aki arra írásban észrevételt tehet és az ismertetés megtörténtét aláírásával igazolja.

A minősítés megállapításai ellen, illetőleg a teljesítményértékelés egyes elemeire a hivatásos állomány tagja szolgálati panasszal élhet. A minősítés alapján hozott állományilletékes parancsnoki döntést a szolgálati panasz benyújtása után mindaddig nem lehet végrehajtani, amíg a panasz ügyében eredmény nem születik (a döntés halasztó hatályú).

Amennyiben a panaszt elbíráló elöljáró azt állapítja meg, hogy a teljesítményértékelés egyes értékei, vagy a minősítés megállapításai tényekkel nem támaszthatók alá, vagy a minősítés jelentősen eltér az értékelt személy által valósnak tartott értékektől, esetleg az abban tett megállapítások a személyiségi jogát sértik, elrendelheti a teljesítményértékelés, minősítés vagy mindkettő újbóli elvégzését.

A megismételt minősítés, teljesítményértékelés megállapításaival szemben az értékelt személy közvetlenül az illetékes közigazgatási és munkaügyi bírósághoz fordulhat. Ha a megismételt minősítés alapján a szolgálati viszony – felmentéssel történő – megszüntetésére kerülne sor, ez ellen önálló jogorvoslatnak helye nincs.

Az erről rendelkező állományparanccsal szemben benyújtott panasz nem akadálya az állományilletékes parancsnoki döntés végrehajtásának (nem halasztó hatályú). A döntés ekkor végrehajtásra kerül, azonban a döntés jogszerűsége újabb szolgálati panaszban kifogásolható.

# Összeférhetetlenség

Az összeférhetetlenség a rendvédelmi hivatásos szolgálati viszony szabályozásának az egyik sarkalatos pontja, hiszen az összeférhetetlenségi okok, azok feloldása kapcsolatban állnak a hivatásos állományú tag jövedelmi viszonyával, megélhetésével, életminőségével. Lényeges új elem a politikai jellegű összeférhetetlenség törvényi – enyhébb és szigorúbb – szabályozása.

A gazdasági és a hivatással kapcsolatos okok fennállása, megszűnése a hivatásos szolgálattal összefüggésben, a rendvédelmi feladatok ellátásához nélkülözhetetlen hivatásetikai alapelveket erősíti. A hivatásos állomány tagjaiban fontos kérdések merülnek fel e témával kapcsolatosan, hiszen ismerniük kell a munkavégzéssel járó egyéb jogviszonyok közül mely bejelentés-köteles, mely engedélyköteles, valamint melyhez nem kell engedély illetőleg melyek nem engedélyezhetők.

Az összeférhetetlenség megszüntetése iránti intézkedés a szolgálati viszony fenntartását is érintheti, amely esetlegesen a hivatásos szolgálati viszony megszűnésével is járhat.

**Politikai összeférhetetlenség**

A politikai összeférhetetlenség a rendvédelmi feladatokat ellátó szervek hivatásos állományú tagjainak szolgálati jogviszonyáról szóló 2015. évi XLII. törvény (a továbbiakban: Hszt.) egyik új eleme.

Az új Hszt. e rendelkezéseket nem egységesen állapítja meg az egyes rendvédelmi feladatokat ellátó szervek tekintetében, hiszen enyhébb és szigorúbb szabályozást ír elő.

A rendőrség, a polgári nemzetbiztonsági szolgálatok és az Országgyűlési Őrség hivatásos állományú tagjai nem lehetnek pártnak tagjai, míg a hivatásos katasztrófavédelem és a büntetés-végrehajtási szervezet hivatásos állományú tagjai pártnak tagjai lehetnek, ám pártban tisztséget nem viselhetnek.

Egységes tiltó rendelkezés szerint a rendvédelmi szervek hivatásos állományú tagja párt nevében vagy érdekében közszereplést nem vállalhat, valamint szolgálati helyén vagy szolgálati feladata végrehajtása közben politikai tevékenységet nem folytathat.

Az új Hszt. szerint politikai tevékenységnek kell tekinteni minden olyan, mások előtti megnyilvánulást, amely kifejezetten valamely párt vagy politikai mozgalom céljának megvalósulása érdekében a párt vagy politikai mozgalom segítésére vagy támogatására szólít fel.

**Gazdasági összeférhetetlenség**

Az új Hszt. e szakasz első részében az ún. együttalkalmazási tilalom szabályozását úgy módosítja, hogy a döntésre jogosult személyét megváltoztatva amennyiben a hivatásos állomány tagja közeli hozzátartozójával kerülne közvetlen irányítási, felügyeleti vagy ellenőrzési viszonyba a törvény értelmében az országos parancsnok vagy az országos főigazgató jogosult annak engedélyezésére. (a régebbi szabályozás a minisztert állapította meg).

Alaptételként kerül megállapításra, miszerint a hivatásos állomány tagja munkavégzéssel járó egyéb jogviszonyt csak engedéllyel létesíthet, illetve vezető beosztású személy ilyen jellegű jogviszonyt nem létesíthet.

Kivételt képeznek mindkét esetben azon tevékenységek, melyeket sem bejelenteni, sem engedélyeztetni nem kell az állományilletékes parancsnoknak. Ilyen jellegű tevékenység a szolgálati időn kívül végzett tudományos, oktatói, művészeti, lektori, szerkesztői, egyéb jogi oltalom alá eső szellemi tevékenység folytatása, valamint a nevelőszülői foglalkoztatási jogviszony létesítése.

A hivatásos állományú tag esetében kivételt képeznek még azon tevékenységek, melyeket az új Hszt. számukra bejelentési kötelezettséget ír elő.

E tevékenységek az alábbiak:

- szolgálati időn kívül végzett sporttal vagy ismeretterjesztéssel összefüggő munkavégzésre irányuló egyéb jogviszony létesítése

- gazdasági társaságban munkavégzésre irányuló egyéb jogviszonynak nem minősülő tevékenységek (tagsági, vezető tisztségviselői jogviszony)

A hivatásos állományú tag gazdasági társaságban fennálló tagságát nem kell bejelenteni, ha kisebbségi üzletrésztulajdonnal vagy a gazdasági társaság részvényeinek kevesebb, mint húsz százalékával rendelkezik.

**Rendvédelmi hivatással összeférhetetlenség**

A hivatásos állomány tagjának tilos csatlakoznia vagy munkavégzéssel járó egyéb jogviszonyt létesítenie olyan szervezettel, melynek szerveződési célja ellentétes a rendvédelmi szerv feladataival, illetőleg veszélyezteti a pártatlan és befolyástól mentes szolgálatellátást vagy a rendvédelmi szerv tekintélyét.

**Az összeférhetetlenség megszüntetése**

A hivatásos állomány tagja köteles az állományilletékes parancsnoknak haladéktalanul bejelenteni, ha vele szemben összeférhetetlenségi ok áll fenn, vagy ha összeférhetetlen helyzetbe kerül. Az állományilletékes parancsnoknak az összeférhetetlenség tudomására jutását követően a hivatásos állomány tagját írásban fel kell szólítani – a jogkövetkezményekre történő figyelmeztetés mellett – az ok megszüntetésére vagy intézkednie kell az összeférhetetlenség kizárására.

Az érintettnek a felszólítást követő 30 napon belül intézkednie kell az összeférhetetlenség megszüntetésére. Az összeférhetetlenség megszüntetésének megkezdésére tett nyilatkozatot vagy cselekményt ez esetben el kell fogadni. Amennyiben ez nem történik meg a szolgálati viszonya a törvény erejénél fogva megszűnik.

# A hivatásos szolgálati viszony megszűnésének esetei

A szolgálati viszony **megszűnik:**

* a szolgálat felső korhatárának elérésével:

A hivatásos szolgálat felső korhatára a hivatásos állomány tagjára irányadó társadalombiztosítási öregségi nyugdíjkorhatárt. A szolgálati viszony annak a hónapnak az utolsó napjával szűnik meg, amelyben a hivatásos állomány tagja eléri a rá irányadó társadalombiztosítási öregségi nyugdíjkorhatárt.

* a hivatásos állomány tagjának halálával,
* a törvény erejénél fogva, e törvényben meghatározott esetekben

A törvény erejénél fogva szűnik meg a hivatásos állomány tagjának a szolgálati viszonya ha:

a) a hivatásos állomány tagjának előírt képzési és vizsgakötelezettség teljesítését önhibájából elmulasztotta,

b) országgyűlési vagy európai parlamenti képviselővé, nemzetiségi szószólóvá, főpolgármesterré, főpolgármester-helyettessé, megyei közgyűlés elnökévé, alelnökévé, polgármesterré, alpolgármesterré, helyi vagy nemzetiségi önkormányzati képviselővé megválasztották,

c) az összeférhetetlenség megszüntetését elmulasztotta,

d) állami vezetővé nevezték ki.

A szolgálati viszony a törvény erejénél fogva azon a napon szűnik meg, amikor a munkáltatói jogkört gyakorló elöljáró a törvényi feltétel beálltát megállapította.

* ha a szolgálati viszony érvénytelen jognyilatkozat alapján jött létre,
* a határozott időre létesített szolgálati viszony esetében a határozott időtartam leteltével,
* a szolgálati viszony megszüntetése fenyítés kiszabásával,
* büntetőeljárás keretében szolgálati viszony megszüntetése, lefokozás, a szolgálati viszony keretében betöltött szolgálati beosztás ellátásához szükséges tevékenység folytatását kizáró foglalkozástól eltiltás vagy közügyektől eltiltás alkalmazásával.

A szolgálati viszony **megszüntethető:**

* közös megegyezéssel

A szolgálati viszony az állományilletékes parancsnok és a hivatásos állomány tagjának közös megegyezésével bármikor megszüntethető. A megszüntetést bármelyik fél kezdeményezheti és azt indokolni nem kell.

A megegyezést írásba kell foglalni, amelyben rögzíteni kell a szolgálati viszony megszűnésének napját, a hivatásos állomány tagjának és a rendvédelmi szervnek a szolgálati viszony megszüntetéséből eredő jogait és kötelezettségeit, továbbá - ha fennáll - a megtérítési kötelezettség és a lakásbérleti jog alakulását is.

* lemondással

A hivatásos állomány tagja a szolgálati viszonyáról - a szükségállapot vagy rendkívüli állapot idejét, valamint a váratlan támadás időszakát kivéve - lemondhat.

A lemondási idő két hónap, a felek ennél rövidebb időtartamban is megállapodhatnak.

Aki a szolgálati viszonyáról lemondott, a lemondási idő elteltével elveszti a jogszabályban meghatározott, a hivatásos állomány volt tagja részére a hivatásos szolgálat alapján a szolgálati viszony megszűnését követően is biztosított jogosultságokat.

Lemondás esetén az állomány tagja elveszíti jogosultságát:

a) az egyenruha viselésére,

b) a rendfokozat használatára,

c) a lakás- és egyéb hitelek kedvezményes törlesztésére, és

d) a szolgálati lakás használatára.

A lemondási idő a lemondási nyilatkozat szolgálati úton történt benyújtása napját követő nappal kezdődik.

A szolgálati elöljáró javaslatára a munkáltatói jogkör gyakorlója a lemondási idő alatti szolgálatteljesítéstől eltekinthet. Erről a szolgálati viszony megszüntetéséről szóló állományparancsban vagy határozatban rendelkezni kell.

* azonnali hatályú lemondással

Ha a szolgálati elöljárója részéről a hivatásos állomány tagját a törvényben meghatározott jogaiban vagy emberi méltóságában olyan súlyos sérelem érte, amely miatt szolgálati viszonyának fenntartása nem várható el tőle, az arra okot adó körülmény megjelölésével azonnali hatályú lemondással élhet.

A szolgálati viszony megszűnése az azonnali hatályú lemondás bejelentését követő napon hatályba lép.

Az azonnali hatályú lemondást az állományilletékes parancsnoknak címezve, szolgálati úton, írásban, az ok pontos és részletes megjelölésével kell bejelenteni.

Az azonnali hatályú lemondás esetén az arra okot adó körülmény meglétét a hivatásos állomány tagjának kell bizonyítani.

Az ok megalapozatlansága esetén a hivatásos állomány tagja köteles a lemondási időre járó illetménynek megfelelő összeget a rendvédelmi szervnek megtéríteni, és az esetlegesen felmerült kárért helytállni.

Ha az azonnali hatályú lemondás oka és az azt megalapozó körülmények valósnak bizonyulnak, vagy a rendvédelmi szerv azt nem vitatja, a hivatásos állomány tagja részére a felmentési időre járó távolléti díjat és végkielégítést kell fizetni.

Azonnali hatályú lemondás esetén az állomány tagja elveszíti jogosultságát:

a) az egyenruha viselésére, és

b) a rendfokozat használatára.

c) a szolgálati lakás használatára.

* felmentéssel

A hivatásos állomány tagjának a szolgálati viszonya **felmentéssel megszüntethető**, ha:

a) az Országgyűlés, a Kormány, a miniszter vagy az országos parancsnok döntése alapján a rendvédelmi szervnél létszámcsökkentést kell végrehajtani és emiatt továbbfoglalkoztatására nincs lehetőség,

b) átszervezés következtében szolgálati beosztása megszűnt, és a számára felajánlott, a végzettségének és képzettségének megfelelő más szolgálati beosztást nem fogadta el.

A hivatásos állomány tagjának a szolgálati viszonyát **felmentéssel meg kell szüntetni**, ha

a) minősítése, egészségi, pszichikai vagy fizikai állapota alapján

aa) a hivatásos szolgálatra alkalmatlanná vált, vagy

ab) szolgálati beosztásának ellátására alkalmatlanná vált,

és részére a rendvédelmi szervnél megfelelő szolgálati beosztás, munkakör nem biztosítható,

b) a hivatásos szolgálatra alkalmatlanná vált, mert nem felel meg a kifogástalan életvitel követelményének,

c) nemzetbiztonsági szempontból alkalmatlanná vált, mert a nemzetbiztonsági ellenőrzése során nemzetbiztonsági kockázatot állapítottak meg

d) a hivatásos szolgálatra méltatlanná vált (szolgálaton kívül olyan cselekményt követett el, amely a rendvédelmi szerv működésébe vetett közbizalmat súlyosan veszélyezteti és emiatt nem várható el, hogy a rendvédelmi szerv a szolgálati viszonyát fenntartsa)

e) a vezetői kinevezés visszavonását követően szolgálati beosztás nem biztosítható vagy a felajánlott szolgálati beosztást nem fogadja el,

f) részére a rendelkezési állomány megszűnésekor megfelelő szolgálati beosztás nem biztosítható,

g) egyéb szervhez vezénylés, valamint külföldre vezénylés megszűnése után részére a 64. § (2) bekezdése szerinti végzettségének, képzettségének megfelelő beosztás nem biztosítható és rendelkezési állományba sem helyezhető, vagy a részére felajánlott alacsonyabb szolgálati beosztást nem fogadja el.

(3) A hivatásos állomány nő tagjának szolgálati viszonyát kérelmére felmentéssel meg kell szüntetni, ha legkésőbb a szolgálati viszony megszűnésének napjával rendelkezik a Tny. szerinti jogosultsági idővel (40 év)

A munkáltatói jogkört gyakorló elöljáró a felmentést köteles megindokolni. Ebből világosan ki kell tűnnie, hogy a felmentés indoka valós és okszerű.

Felmentés esetén a felmentési idő legalább két hónap, de a nyolc hónapot nem haladhatja meg. A hivatásos állomány tagjának írásbeli kérelme alapján a felek ennél rövidebb időtartamban is megállapodhatnak.

A két hónapos felmentési idő a szolgálati viszonyban töltött:

* öt év után egy hónappal
* tíz év után két hónappal
* tizenöt év után három hónappal
* húsz év után négy hónappal
* huszonöt év után öt hónappal
* harminc év után hat hónappal meghosszabbodik.

E tekintetben a hivatásos szolgálati időt kell figyelembe venni.

**Nem szüntethető meg a szolgálati viszony felmentéssel** az alábbiakban meghatározott időtartam alatt:

* a betegség és az egészségügyi szabadság, valamint az egészségi okból megkezdett egészségi alkalmassági felülvizsgálat ideje,
* a beteg gyermek ápolásának ideje vagy ilyen célból, továbbá a közeli hozzátartozó otthoni ápolása vagy gondozása céljából kapott illetmény nélküli szabadság,
* a várandósság ideje, a szülést követő három hónap,
* a szülési szabadság és a gyermekgondozás céljára kapott illetmény nélküli szabadság, továbbá illetmény nélküli szabadság igénybevétele nélkül is a gyermek hároméves koráig,
* a házastárs tartós hivatalos külföldi kiküldetése miatt kapott illetmény nélküli szabadság,
* örökbefogadás előtti kötelező gondozásba helyezés esetén a hivatásos állomány örökbe fogadni szándékozó tagját érintően a kötelező gondozásba helyezéstől számított hat hónap, vagy ha a gyermek a hat hónap letelte előtt kikerül a gondozásból, a kötelező gondozás ideje,
* a hivatásos állomány nő tagjának jogszabály szerinti, az emberi reprodukciós eljárással összefüggő kezelésének ideje, de legfeljebb ennek megkezdésétől számított hat hónap,
* a szolgálati viszony szünetelésének időtartama.

Nem szüntethető meg továbbá a szolgálat felső korhatárát megelőző öt évben a hivatásos állomány tagjának a szolgálati viszonya felmentéssel.

* kormányzati szolgálati, közszolgálati, közalkalmazotti vagy igazságügyi alkalmazotti jogviszonyba történő áthelyezéssel

A hivatásos állomány tagja, valamint az állományilletékes parancsnok, az állományilletékes parancsnok és a rendvédelmi szerv másik szervezeti egységének munkáltatói jogkört gyakorló elöljárója, vagy az állományilletékes parancsnok és a kormányzati szolgálati, közszolgálati, közalkalmazotti vagy igazságügyi alkalmazotti jogviszony létrehozására feljogosított munkáltatói szerv vezetője megállapodhatnak a hivatásos állomány tagjának kormányzati szolgálati, közszolgálati, közalkalmazotti vagy igazságügyi alkalmazotti jogviszonyba történő áthelyezésében.

A hivatásos állomány tagjának kormányzati szolgálati, közszolgálati, közalkalmazotti, igazságügyi alkalmazotti jogviszonyba történő áthelyezése a hivatásos állomány tagja vagy az átvevő szerv kezdeményezésére történik.

Ha az áthelyezést a hivatásos állomány tagja kezdeményezi, a kérelmét az átvevő szerv vezetőjéhez címezve, szolgálati úton terjeszti elő.

* más rendvédelmi szervhez történő áthelyezéssel

A hivatásos állomány tagja beleegyezése esetén - az érintett miniszterek által meghatározott feltételekkel - más rendvédelmi szervhez áthelyezhető.

A hivatásos állomány áthelyezett tagjának szolgálati viszonya a rendvédelmi szervnél megszűnik, a szolgálati viszonyát azonban az új rendvédelmi szervnél folyamatosnak kell tekinteni.

Az áthelyezettnek meg kell felelni a rendvédelmi szervnél tervezett szolgálati beosztásához előírt képzettségi és alkalmassági feltételeknek.

A szolgálati beosztás ellátásához szükséges szakirányú képzettség megszerzését határidő tűzésével elő kell írni.

A hivatásos állomány tagjának más rendvédelmi szervhez történő áthelyezése a hivatásos állomány tagja vagy az átvevő szerv kezdeményezésére történik.

* a Magyar Honvédséghez történő áthelyezéssel

A hivatásos állomány tagja beleegyezése esetén - a miniszter és a honvédelemért felelős miniszter vagy az országos parancsnok és a Honvéd Vezérkar főnökének döntése alapján - a Magyar Honvédség állományába áthelyezhető.

A hivatásos állomány tagjának a Magyar Honvédséghez történő áthelyezése a hivatásos állomány tagja vagy az átvevő szerv kezdeményezésére történik.

* azonnali hatállyal a próbaidő alatt.

A szolgálati viszony megszűnése esetén a szolgálatteljesítés utolsó napján vagy legkésőbb az attól számított tizenöt napon belül a hivatásos állomány tagjával el kell számolni, ki kell fizetni az illetményét, egyéb járandóságait, valamint ki kell adni a jogszabályban előírt igazolásokat.

A hivatásos állomány tagjának az igazolást kell kiadni, amely tartalmazza:

*a)* szolgálati viszonya megszűnésének jogcímét,

*b)* a rendvédelmi szervnél szolgálati viszonyban töltött idejét,

*c)* az illetményéből határozat vagy jogszabály alapján levonandó tartozását és ennek jogosultját, vagy azt, hogy ilyen tartozása nincs,

*d)* a szolgálati viszony megszűnésének évében igénybe vett szabadsága időtartamát, valamint

*e)* a kifizetett végkielégítés összegét.

# A hivatásos állományú tag érdemei elismerése

A hivatásos állomány tagja a szolgálati feladat kiemelkedő teljesítéséért vagy a szolgálati feladatok hosszabb időn át történő eredményes végzéséért a következő elismerésekben részesíthető:

*a)* írásbeli dicséret,

*b)* miniszteri elismerő oklevél,

*c)* pénz- vagy tárgyjutalom,

*d)* a miniszter által adományozott, névre szóló szál- vagy lőfegyver, emléktárgy,

*e)* hazai vagy külföldi jutalomüdülés,

*f)* egy fizetési fokozattal való előresorolás,

*g)* eggyel magasabb rendfokozatba történő soron kívüli előléptetés,

*h)* tanácsosi vagy főtanácsosi kitüntető cím:

A hivatásos állomány tagja részére kitüntető címként a miniszter tanácsosi vagy főtanácsosi címet adományozhat. A hivatásos állománynak a szolgálati beosztáshoz előírt végzettséggel és képzettséggel rendelkező tagja részére magas szintű szakmai ismeretei és példamutató magatartása alapján**tanácsosi cím** akkor adományozható, ha legalább 15 év, **főtanácsosi cím** akkor adományozható, ha legalább 25 év tényleges szolgálati idővel rendelkezik.

A hivatásos állomány tagja részére havonta a tanácsosi cím után a rendvédelmi illetményalap 50%-ának, a főtanácsosi cím után a rendvédelmi illetményalap 100%-ának megfelelő címpótlékot kell folyósítani. A hivatásos állomány korábbi tagját a kitüntető cím viselésének joga nyugállományba vonulását követően is megilleti.

A tanácsosi és a főtanácsosi címet meg kell vonni, ha annak viselésére a hivatásos állomány tagja vagy volt tagja érdemtelenné vált.

*i)* a miniszter által alapított díj, plakett, emléklap, valamint

*j)* szolgálati jel.

# A hivatásos állományú tag fegyelmi felelőssége

**Fegyelemsértés fogalma :** Fegyelemsértést követ el, és fegyelmi eljárás keretében felelősségre kell vonni a hivatásos állomány tagját, ha a szolgálatteljesítésre vagy a szolgálati viszonyára vonatkozó kötelezettségét vétkesen megszegi.

A fegyelemsértés fogalmának meghatározása **lehetőséget nyújt a párhuzamos - a büntető mellett a fegyelmi – felelősségre vonásra,** ha a bűncselekmény a szolgálati kötelezettségek megsértésével összefüggően valósul meg.

**A fenyítés célja**: a szolgálati rend és fegyelem védelme, és másoknak a fegyelemsértéstől való visszatartás.

**Fenyíthetőséget kizárja**:

* kóros elmeállapot (ittas, bódult állapot nem az!!)
* kényszer és fenyegetettség
* tévedés
* jogos védelmi helyzet
* végszükség
* elévülés (NEM indítható: ha a fegyelemsértés elkövetésétől 3 év eltelt, vagy ha az elöljáró tudomására jutásától 3 hónap eltelt)

Elévülés miatt nem indítható fegyelmi eljárás, ha a fegyelemsértés elkövetése óta három év eltelt. Nem indítható fegyelmi eljárás abban az esetben sem, ha a fegyelmi jogkör gyakorlójának a fegyelemsértésről, szabálysértésről való tudomásszerzésétől számított három hónap eltelt.

**Fenyítések:**

* feddés
* megrovás (hatálya 6 hó)
* pénzbírság (csak szabálysértés, katonai bcs.-k esetén alkalmazható- 5000-200000Ft-ig)
* egy fizetési fokozatta 1 évre történő visszavetés (hatálya 6 hó)
* a soron következő rendfokozatba lépés várakozásai idejének 6 hónaptól 2 évig terjedő meghosszabbítása (feny. hatálya 1 év)
* eggyel alacsonyabb rendfokozatba visszavetés 6 hónaptól 2 évig terjedő időre (1 év)
* alacsonyabb szolgálati beosztásba helyezés ( 1év)
* szolgálati viszony megszüntetése (3 év)

**A fenyítések meghatározott sorrendje kifejezi a fenyítés súlyosságát!**

**Pénzbírság** fenyítés csak meghatározott esetekben alkalmazható. A pénzbírság legalacsonyabb összege ötezer forint, legmagasabb összege kétszázezer forint. A pénzbírságot a határozat jogerőre emelkedésétől számított harminc napon belül kell befizetni. Az állományilletékes parancsnok az érintett kérelmére legfeljebb hathavi részletfizetést vagy halasztást engedélyezhet. A határidőben meg nem fizetett pénzbírságot az illetményből kell levonni.

A hivatásos állomány tagjának **egy fizetési fokozattal egy évre való visszavetése** esetében a már eltelt fizetési várakozási idő nem változik.

A hivatásos állomány tagjának **a fizetési fokozatban való előlépés várakozási idejének meghosszabbítása** esetén a fizetési várakozási idő a fenyítés meghatározott idejével meghosszabbodik, ennek leteltét követően kell vizsgálni a fizetési fokozatban történő előrelépés egyéb feltételeinek fennállását. A továbbképzési időszak a fenyítés időtartamával meghosszabbodik.

**Az eggyel alacsonyabb rendfokozatba 6 hónaptól 2 évig terjedő időtartamra történő visszavetés** fenyítés alkalmazása a fizetési fokozatban visszasorolással nem jár együtt.

A hivatásos állomány tagját **az alacsonyabb szolgálati beosztásba helyezés** fegyelmi fenyítés alkalmazásakor a szolgálatteljesítési hely megváltoztatása nélkül kell a szervezeti egységen belüli üres vagy átmenetileg be nem töltött, a fenyítés kiszabásakor viselt szolgálati beosztásnál egy besorolási kategóriával alacsonyabb besorolási kategóriájú szolgálati beosztásban a fenyítésnek megfelelő időtartamban foglalkoztatni.

Ilyen szolgálati beosztás hiányában a hivatásos állomány tagjának eredeti szolgálati beosztását kell ideiglenesen, a fenyítésnek megfelelő időtartamban - az állománytáblázat módosítása nélkül - egy besorolási kategóriával alacsonyabb besorolási kategóriájúnak minősíteni, és a hivatásos állomány tagja számára az ideiglenes besorolási kategóriának megfelelő illetményt folyósítani.

A hivatásos állománynak a fenyítés kiszabásakor vezetői beosztást betöltő tagja a fenyítés kiszabásakor általa vezetett szervezeti elembe nem osztható be fegyelmi fenyítés végrehajtásaként.

Az alacsonyabb szolgálati beosztásba helyezés fegyelmi fenyítés alkalmazásakor a hivatásos állomány tagja továbbra is az eredeti szolgálati beosztásához és fizetési fokozatához rendszeresített rendfokozatot viseli tovább.

**A szolgálati viszony megszüntetése** fenyítés alkalmazásával a hivatásos állomány tagja elveszíti a viselt rendfokozatát is.

# A fegyelmi eljárás

A fegyelmi eljárás elrendelése, illetve a fenyítés kiszabása mellőzhető, ha a fegyelemsértés olyan csekély súlyú, hogy a fenyítés célja figyelmeztetéssel is elérhető. (Írásba kell foglalni!!) Ha a vétkes kötelezettségszegés elkövetője a figyelmeztetést nem fogadja el, 3 napon belül kifogást jelenthet be, a fegyelmi eljárást haladéktalanul el kell rendelni.

A ht. állomány tagja nem fenyíthető meg, ha a fegyelemsértést az elöljáró parancsára követte el. (Ha tudomása volt róla, hogy a fenti cselekmény fegyelemsértés, akkor az eljárást meg kell indítani!!)

Fegyelmi eljárás keretében kell elbírálni a hivatásos állomány tagjának azt a szabálysértését - a szabálysértési elzárással is büntethető szabálysértés kivételével -, amelyet szolgálati helyen vagy a szolgálattal összefüggésben követett el.

A büntetőeljárásról szóló 2017. évi XC. törvény (a továbbiakban: Be.) alapján meghatározott esetben a hivatásos állomány azon tagjának, aki a büntető jogszabályok alkalmazása szempontjából a Büntető Törvénykönyvről szóló 2012. évi C. törvény (a továbbiakban: Btk.) katonának tekintendő, katonai vétségét fegyelmi eljárásban kell elbírálni.

Ha a folyamatban lévő fegyelmi eljárás tárgyát képező cselekmény katonai vétséget is megvalósít, és a katonai ügyész határozata ellen nem jelentettek be panaszt, a fegyelmi eljárást a katonai vétség tárgyában kell továbbfolytatni, és az érdemi döntést meghozni. Ebben az esetben a büntetőeljárás során végrehajtott eljárási cselekményeket a fegyelmi eljárásban nem kell megismételni.

A Btk. taglalja a katonákra vonatkozó rendelkezéseket és fogalmazza meg, hogy a katonai bűncselekmények elkövetői kik lehetnek, vagyis meghatározza a büntethetőség szempontjából a katona fogalmát

A Btk. szerint katona:

a) a Magyar Honvédség tényleges állományú tagja,

b) a rendőrség,

c) a büntetés-végrehajtási szervezet,

d) a hivatásos katasztrófavédelmi szerv,

e) az Országgyűlési Őrség, valamint

f) a polgári nemzetbiztonsági szolgálatok hivatásos állományú tagja.

**A fegyelmi jogkör** magában foglalja a fegyelmi eljárás elrendelésének, lefolytatásának és a fenyítés kiszabásának jogát.

A miniszter és az országos parancsnok - ha e törvény kivételt nem tesz - az általa irányított szerv hivatásos állományába tartozó személy esetén a fegyelmi jogkört magához vonhatja, és e törvény szerinti fenyítések bármelyikét alkalmazhatja.

A fegyelmi jogkört az állományilletékes parancsnok gyakorolja.Az állományilletékes parancsnok szervezetszerű helyettesével szemben a fegyelmi jogkört az elöljáró parancsnok gyakorolja.Az országos parancsnokkal, valamint kinevezett helyettesével szemben a fegyelmi jogkört a belügyminiszter gyakorolja.

**A fegyelmi eljárás:**

* A fegyelmi jogkör gyakorlója a tudomására jutott tények alapján a ht. állományú taggal szemben fegyelmi eljárást indít, vagy a gyanúsítottat figyelmezteti.
* A fegyelmi eljárást tartalmi és formai követelményeknek megfelelő határozattal kell elrendelni. (tartalamznia kell a kivizsgáló személy nevét, az eljárási tényeket, körülményeket)
* A fegyelmi eljárás során vizsgálatot kell tartani, melyet 30 napon belül be kell fejezni. ( ezt egy alkalommal 30 nappal meg lehet hosszabbítani)
* A vizsgálatban nem vehet részt, aki az ügyben érdekelt, vagy akitől egyéb okból elfogulatlanság nem várható.
* Az eljárás alá vont személy az elrendeléstől kezdve jogi képviselőt vehet igénybe és a jogaira ki kell oktatni.
* Az ügyben érintetteknek az értesítéseket, felhívásokat úgy kell elküldeni, hogy 3 nappal az eljárási cselekmény előtt (meghallgatás, tárgyalás, bizonyítási eljárás) kézbesítésre kerülhessen.
* A fegyelmi eljárás fontosabb eljárási cselekményeit jegyzőkönyvbe kell foglalni.
* A fegyelmi eljárás alá vont személy és képviselője az ügyiratokba betekinthet, azokról feljegyzést, másolatot készíthet, valamint az eljárással összefüggő indítványt tehet.
* A vizsgáló az iratismertetést követően összefoglaló jelentést készít, amit a keletkezett iratokkal együtt 3 napon belül felterjeszt az állományilletékes parancsnoknak.
* Ha a parancsnok póteljárást rendel el, az nem haladhatja meg a 15 napot.
* A pcs. az iratok kézhez vételétől számított 5 napon belül meghallgatást tűz ki, valamint azt követően 5 napon belül döntést hoz.
* Ha az eljárás alá vont személy a fegyelemsértést beismerte, a vizsgáló megbízása mellőzhető és ekkor egyszerűsített eljárásban is kiszabható a fenyítés. ( csak feddés és megrovás szabható így ki)
* Ugyanazon fenyítésért több fenyítés nem szabható ki, két különböző fenyítési nem nem vonható össze.
* Ha viszont több fegyelemsértést egy eljárásban bírálnak el, akkor csak egy fenyítés szabható ki.

**A fegyelmi eljárást meg kell szüntetni, ha** :

* a cselekmény nem fegyelemsértés, nem szabálysértés és nem katonai bcs.( hatóságot értesíteni)
* ha nem állapítható meg, hogy a cselekményt az eljárás alá vont követte el
* ha nem az eljárás alá vont követte el a cselekményt
* ha a cselekményt már elbírálták
* az eljárás alá vont meghalt
* az eljárás alá vont szolgálati viszonya megszűnt
* a cselekmény elévült

**Jogorvoslatok:**

* az érdemi határozat ellen a panaszt, a határozatot kiszabó elöljáró felé kell benyújtani és a határozat közlésétől számított 8 napon belül kell felterjeszteni
* a miniszter által kiszabott fenyítés ellen panasznak nincs helye, ellene a bírósághoz lehet fordulni
* a panasz ellen a parancsnok 15 napon belül döntést hoz, amit további 15 nappal meghosszabbíthat.

# A méltatlansági eljárás

**A méltatlansági eljárás megállapítása**

A méltatlanná válást az állományilletékes parancsnok méltatlansági eljárás keretében állapíthatja meg. (Amennyiben az érintett hivatásos állományú tag szolgálati helye a méltatlansági eljárás befejezése előtt megváltozik, az ügyet az új szolgálati hely szerinti állományilletékes parancsnokhoz kell áttenni.)

Az elrendelésre jogosult vezető a rendelkezésre álló adatok alapján mérlegeli, hogy a hivatásos állomány tagjának szolgálaton kívüli magatartása alkalmas lehet-e a méltatlansági ok megállapítására, ha erre megalapozott gyanú merül fel, akkor van helye a méltatlansági eljárás elrendelésének.

**Kizáró okok**

Nincs helye a méltatlansági eljárás megindításának, ha:

* a cselekményt korábbi méltatlansági eljárás során már elbírálták,
* a cselekmény fegyelemsértésnek minősül,
* a cselekmény elévült.

**Méltatlanná válást megalapozó magatartások**

**„… a hivatásos szolgálatra méltatlanná vált és szolgálati viszonyát felmentéssel meg kell szüntetni, ha olyan cselekményt követett el, amely a rendvédelmi szerv működésébe vetett közbizalmat súlyosan veszélyezteti és emiatt nem várható el, hogy a rendvédelmi szerv a szolgálati viszonyát fenntartsa.”** (Hszt)

A közbizalmat súlyosan fenyegető magatartásokat pontosan, tételesen felsorolni nem lehet, így annak megállapítása mérlegelés kérdése és csak ajánlások szintjén vannak meghatározva.

Általában közbizalmat súlyosan veszélyeztető a magatartás, ha:

* szándékos bűncselekményt is megvalósít és az ügyben büntetőeljárás indult,
* elzárással is büntetendő szabálysértést is megvalósít és az ügyben szabálysértési eljárás indult,
* ittas vezetés közigazgatási bírsággal sújtandó szabályszegést is megvalósít és az ügyben közigazgatási hatósági eljárás indult.

**A Büntetés-végrehajtás Etikai Kódexe IV. Fejezet 2. pontja** alapján:

A bv. szervezet működéséhez a közbizalom elengedhetetlenül szükséges, ezért különösen károsnak tekinthetők azok a szolgálaton kívüli cselekmények, amelyek azt veszélyeztetik.

A közbizalom súlyos veszélyeztetésére alkalmas magatartásnak tekinthető különösen:

* ha a személyi állomány tagja szándékos vagy súlyos következménnyel járó gondatlan bűncselekményt követ el;
* ha szerencsejátékot folytat, és emiatt súlyos anyagi függősége alakul ki;
* ha botrányos életvezetése vagy italozó életmódja miatt személyes tekintélyét környezetében elvesztette;
* ha kábítószert fogyaszt;
* ha bűnöző életmódot folytató személlyel nem szolgálati célú, elvtelen kapcsolatot tart fenn;
* ha nyilvánvalóan jogellenes szervezet rendezvényein rendszeresen megjelenik vagy annak tevékenységében részt vesz.

A Legfelsőbb Bíróság lényeges megállapítása értelmében súlyos veszélyeztetésről akkor beszélhetünk, ha a hivatásos állomány tagja bizonyítottan **olyan cselekményt vagy cselekményeket követ el, illetve olyan magatartást tanúsít, amely alkalmas annak megállapítására, hogy az a közbizalom fenntartását objektíve súlyosan veszélyeztesse.**

**A közbizalom** – a munkaügyi bíróság ítéleti értelmezése szerint – azt fejezi ki, hogy az egyének személyi körülményei és tevékenységük, valamint az intézmények működésének a szabályszerűsége iránt nem merülnek fel kételyek.

**A közbizalom súlyos veszélyeztetése pedig azt jelenti, hogy a cselekménynek alkalmasnak kell lennie az érdeksérelem megvalósítására, azonban nem szükséges, hogy az érdeksérelem ténylegesen be is következzen.**

**Kifogástalan életvitel ellenőrzés és a méltatlansági eljárás viszonya**

**A kifogástalan életvitel ellenőrzés** **során** – a nevéből is következően – a hivatásos állomány tagjának **életvitele kerül vizsgálat alá.**

Így jellemzően a hivatásos állomány tagjának magánéletét érintő, folyamatosabb jellegű, a viselkedést összefüggéseiben is értékelő vizsgálat, amelynek alapvető célja az, hogy a szolgálat törvényes és befolyástól mentes ellátását biztosítsa.

**A méltatlanság** **megállapítására viszont egy, kirívó cselekmény elkövetése alapján van lehetőség**.

Vagyis nem az képezi a felmentés alapját, hogy az érintett nem tudja befolyásmentesen ellátni a szolgálatot, hanem hogy ezzel a kirívó cselekményével súlyosan veszélyezteti a fegyveres szervbe vetett közbizalmat, a hivatásos állomány megbecsülését.

**A méltatlansági eljárás szereplői:**

* eljárás alá vont személy
* képviselő (jogi képviselő=ügyvéd, ht. állomány tagja, érdekképviseleti szerv nevében eljáró személy)
* vizsgáló (fegyelmi tiszt)
* eljárásra jogosult vezető (állományilletékes parancsnok)

**A méltatlansági eljárás**

A méltatlansági eljárást a HSZT. XVII. Fejezete határozza meg.

* A méltatlanná válást az állományilletékes parancsnok, tábornok esetében a miniszter méltatlansági eljárás keretében állapíthatja meg.
* A cselekmény elévül, ha a cselekmény elkövetése óta 1 év vagy a méltatlanság megállapítására jogosultnak a cselekményről történő tudomásszerzésétől számított 3 hónap eltelt.
* A méltatlansági eljárás során vizsgálatot kell tartani, amelynek lefolytatására az állományilletékes parancsnok, tábornok esetében a miniszter vizsgálót bíz meg.
* A vizsgáló 15 napon belül lefolytatja a vizsgálatot, ez a határidő egy alkalommal - legfeljebb 15 nappal - meghosszabbítható. (A méltatlansági eljárás során a tényállást tisztázni kell. Az eljárás alá vont személy javára és terhére szolgáló körülményeket egyaránt fel kell deríteni, ennek keretében kell beszerezni az ügy szempontjából jelentős bizonyítékokat is. Bizonyítékként felhasználható más hatósági, illetve bírósági eljárásban keletkezett irat vagy egyéb bizonyíték. A vizsgálat határidejének meghosszabbításáról a vizsgáló az eljárás alá vontat és képviselőjét írásban értesíti.)
* Az állományilletékes parancsnok a vizsgálat befejezésétől számított 15 napon belül - a vizsgáló javaslata alapján - dönt a méltatlanság fennállásáról vagy hiányáról, vagy a méltatlanságot megalapozó magatartás hiányában az eljárást megszünteti.

A méltatlansági eljárást meg kell szüntetni, ha:

*a)* a hivatásos állomány eljárás alá vont tagja a méltatlansági eljárás alapjául szolgáló cselekményt nem követte el vagy annak elkövetése nem bizonyítható,

*b)* A 149/A. § (3) bekezdésében szabályozott ok áll fenn,

*c)* a méltatlansági eljárás alapjául szolgáló cselekmény nem eredményezi a fegyveres szerv működésébe vetett közbizalom súlyos veszélyeztetését,

*d)* az eljárás alá vont meghalt vagy szolgálati viszonya megszűnt.

* Az állományilletékes parancsnok - ha a cselekmény súlya vagy összetettsége indokolja - a méltatlanság elbírálására háromtagú bizottságot hozhat létre. (A bizottság tagjait az állományilletékes parancsnok az eljárás alá vonttal legalább azonos rendfokozati állománycsoportba tartozók közül jelöli ki.)
* A bizottság az összehívását követő 15 napon belül dönt az ügy érdeméről.
* Ha az eljárás alá vont vagy képviselője a bizottság felhívása ellenére nem jelent meg és írásban sem adta elő védekezését, távollétében, a rendelkezésre álló adatok alapján kell dönteni.
* Az eljárás megszüntetéséről, illetve a méltatlanság megállapításáról az állományilletékes parancsnok határozattal dönt. (A határozat tartalmazza a méltatlanná válás kérdésében hozott döntést, az azt megalapozó tényállást és a döntés indokait, valamint a jogorvoslati lehetőséget.)
* Ha a hivatásos állományú a hivatásos szolgálatra méltatlanná vált, az állományilletékes parancsnok 5 napon belül köteles a szolgálati viszony felmentéssel megszüntetése érdekében intézkedni.

**Az eljárás alá vont jogosultságai és jogorvoslata az eljárás során**

* Az eljárás alá vont személyt a vizsgálat folyamán a jogaira ki kell oktatni.
* Az eljárás alá vont személy a méltatlansági eljárás elrendelésétől kezdve jogi képviselőt vehet igénybe, illetve kérheti, hogy képviseletében az érdekképviseleti szerv járjon el.
* Az eljárás alá vont személy és képviselője a méltatlansági ügy irataiba betekinthet, azokról – a minősített adat védelméről szóló jogszabályok szerint – feljegyzést, másolatot készíthet, az eljárással összefüggő indítvánnyal élhet.
* A vizsgáló az eljárás alá vontat és képviselőjét a tervezett eljárási cselekmény helyéről és idejéről írásban értesíti. (Az értesítést vagy felhívást az érintett személynek úgy kell elküldeni, hogy az az eljárási cselekmény előtt legalább 3 nappal kézbesíthető legyen.)
* Az iratismertetés során az eljárás alá vont személy és a képviselő bizonyítási indítványt tehet. (A bizonyítás felvételéről vagy mellőzéséről a vizsgáló dönt. A döntés ellen jogorvoslatnak helye nincs.)
* A bizottság ülésén a tagokon kívül jelen lehet az eljárás alá vont és képviselője.
* Az ülésen lehetőséget kell biztosítani az eljárás alá vont részére, hogy ő vagy nevében képviselője az üggyel kapcsolatos álláspontját szóban vagy írásban előterjeszthesse.
* A döntéssel szemben önálló jogorvoslatnak nincs helye, a hivatásos állomány tagja az annak végrehajtásáról rendelkező állományparanccsal (határozattal) szemben - nem halasztó hatályú - szolgálati panaszban kifogásolhatja a döntés jogszerűségét.

Amennyiben a méltatlansági eljárás tárgya bűncselekmény, az eljárási cselekmények tervezésénél, foganatosításnál előzetesen egyeztetni kell a büntetőügyben eljáró ügyészséggel.

# A Becsületbíróság

A hivatásos állomány tagja kérheti a Becsületbíróság összehívását, ha:

* szolgálati viszonyát azért szüntették meg, mert a minősítés alapján a hivatásos szolgálatra alkalmatlanná vált, és a felmentés ellen benyújtott szolgálati panaszát elutasították, vagy a felmentés ellen a szolgálati panasz benyújtásának lehetőségét e törvény kizárja,
* szolgálati viszonyát méltatlanság miatt szüntették meg és a felmentés ellen benyújtott szolgálati panaszát elutasították, vagy a felmentés ellen a szolgálati panasz benyújtásának lehetőségét e törvény kizárja, vagy
* fegyelmi ügyben vele szemben szolgálati viszony megszüntetés fenyítést szabtak ki, és a fegyelmi ügyben hozott érdemi határozat ellen benyújtott panaszt elutasították, vagy a panasz benyújtásának lehetőségét e törvény kizárja.

A hivatásos állomány tagja a Becsületbíróság összehívását a sérelmezett döntést hozó elöljárónál kezdeményezheti a döntés kézhezvételétől számított nyolc napon belül.

A Becsületbíróság eljárásában a hivatásos állomány tagja szolgálati viszonyának fenntarthatóságáról dönt.

A bírósághoz keresetet benyújtani a Becsületbíróság döntésének kézhezvételétől számított harminc napon belül lehet. A keresetet a rendvédelmi szerv szervezeti egysége ellen kell benyújtani.

A Becsületbíróság az ülése tárgyává tett ügyben eljárt személyeket, az érintettet és jogi képviselőjét, az érintett szolgálati elöljáróját és állományilletékes parancsnokát meghallgathatja. Az ügy iratai és a meghallgatott személyek nyilatkozatai alapján az ügy átvételét követő tizenöt napon belül döntést hoz.

A Becsületbíróság az ügyben megállapított tényállást nem bírálhatja felül, a megállapított tényállás alapján kizárólag arról hoz döntést, hogy

*a)* a szolgálati viszony megszüntetése jogkövetkezményként alkalmazandó, vagy

*b)* a szolgálati viszony megszüntetését a feltételek hiányában nem tartja indokoltnak.

A Becsületbíróság a felmentést helybenhagyja vagy hatályon kívül helyezi, illetőleg a fenyítést kiszabó határozatot helybenhagyja vagy hatályon kívül helyezi.

Ha a Becsületbíróság a fenyítést kiszabó határozatot hatályon kívül helyezi, a döntésről a fegyelmi jogkör gyakorlóját haladéktalanul értesíti. A fegyelmi jogkör gyakorlója a döntés kézhezvételétől számított nyolc napon belül a szolgálati viszony megszüntetése fenyítés helyett a más fenyítést szab ki vagy az eljárást megszünteti.

A fegyelmi jogkör gyakorlójának ezen határozata ellen panasznak nincs helye, a határozattal szemben az eljárás alá vont személy és képviselője bírósághoz fordulhat.

Az országos parancsnok névjegyzéket vezet a hivatás állomány azon tagjairól, akik a Becsületbíróság tagjaként eljárhatnak. A névjegyzék rendfokozati állománycsoportonként legalább 10, legfeljebb 50 főt tartalmaz, akik példamutató magatartásuk, szolgálatellátásuk alapján méltóak a Becsületbíróság munkájában való közreműködésre. A névjegyzékre vételhez a hivatásos állomány tagjának beleegyezése szükséges.

**A Becsületbíróság** 3 főből áll. A Becsületbíróság elnökét - az MRK Etikai Bizottságától bekért javaslat alapján - az MRK Elnöksége jelöli ki a hivatásos állománynak a rendvédelmi szervnél összeállított névjegyzéken szereplő tagjai közül. A Becsületbíróság további két tagját a Becsületbíróságot összehívó elöljáró jelöli ki, a hivatásos állomány névjegyzéken szereplő, az eljárás alá vonttal legalább azonos rendfokozati állománycsoportba tartozó tagjai közül.

**Nem lehet tagja a Becsületbíróságnak**, aki

*a)* az ügyben eljárt, a döntéshozatalban részt vett vagy szolgálati beosztása alapján részt fog venni,

*b)* az érintettel szemben személyében elfogult, továbbá

*c)* ellen fegyelmi eljárás folyik vagy aki fenyítés hatálya alatt áll.

Az állományilletékes parancsok, az MRK Etikai Bizottságának elnöke, valamint az érintett a tagok jelölésével szemben az kifogással élhet. A kifogásolt tag helyett a jelölő 3 napon belül új jelöltet ad vagy a jelölést fenntartja. Ez esetben a tag kizárásáról a Becsületbíróság többi tagja dönt.

A Becsületbíróság működési feltételeit az országos parancsnok biztosítja.

A Becsületbíróság működésének részletes szabályait a miniszter rendeletben állapítja meg.